Кредитлар бўйича фоизлар 09 (бошқа кечиктирилган харажатлар) ва 31 (Келгуси давр харажатлари) счетларида кўрсатилиши тўғрими ёки улар бўйича тузатувчи ўтказмалар берилиши керакми?\nКорхонада бухгалтерия ҳисоби маълумотларини тартибга солиш мақсадида 2014 йилдан ҳозирги кунга қадар бўлган вақт учун қайтадан ички аудит ўтказилиши натижасида қуйидаги маълумотлар аниқланди. Корхонада 2012 йилдан буён ҳисобланган ва тўланмай келинаётган кредитлар бўйича фоизлар мавжуд бўлиб, ушбу фоизлар бўйича маълумотлар 09 (бошқа кечиктирилган харажатлар) ва 31 (Келгуси давр харажатлари) счетларида кўрсатилиб келинган ва ўз ўзидан маълумки ҳисобланган фоизларни юқорида келтирилган счетларда акс эттирилиши корхона молиявий натижаларига таъсир этади. Кредитлар буйича ҳисобланган фоизлар буйича маълумотлар 21-сон БХМС га асосан 69 счет (кредитлар ва қарзлар буйича ҳисобланган фоизлар)да акс эттирилиши лозимлиги назарда тутилган.\nКредитлар бўйича фоизлар 0990 “Бошқа узоқ муддатли кечиктирилган харажатлар” ва 3100 “Келгуси давр харажатларини ҳисобга олувчи счетлар”да кўрсатилиши нотўғри. Бу корхона активларини акс эттирувчи счетлар бўлиб, уларда тўланган аванслар ёки олиниши керак бўлган (дебиторлик қарзлари) суммалар кўрсатилади.\nТўланиши зарур бўлган фоиз суммалари эса корхонанинг харажатларидир. Харажатлар бухгалтерия ҳисобида пул маблағларини олиш ёки тўлаш асосида эмас, балки уларни тўлаш мажбурияти юзага келган даврда тан олинади ("Молиявий ҳисоботни тайёрлаш ва тақдим этиш учун концептуал асос"нинг 19 банди, 1 сон БҲМС 16 банди).\nФоизлар ҳисобланган даврда тўланмаганлиги ушбу харажатларни активларни ҳисобга олувчи счетларда акс эттириш учун асос бўла олмайди.\nТўланиши лозим бўлган фоизлар бўйича ҳисобланган суммалар 9610 "Фоизлар кўринишидаги харажатлар" счётининг дебетида 6920 "Ҳисобланган фоизлар" счётининг кредитида ҳолда акс эттирилади (21 сон БҲМСга 2 илованинг 298 ва 420 бандлари). Фоизлар бўйича қарзларни тўлаш эса 6920 "Ҳисобланган фоизлар" счётининг дебетида акс эттирилади.\nАниқланган хатолар жорий давр молиявий ҳисоботида акс эттирилади. Бунинг тартиби ҳақида ушбу жавоблардан маълумот олишингиз мумкин:


Фахрийларни эслаш кунлари\nЎзбекистонда ҳар йили 9 май арафасида уруш фахрийлари ва фронт ортида меҳнат қилган қариялар эсланади. Аммо, афсуски, бундай тадбирлар йилда атиги бир неча кун давом этади.\nЎзбекистон президенти жорий йил 15 апрелида имзолаган фармонига мувофиқ, 9 май - хотира ва қадрлаш куни муносабати билан бу йил уруш фахрийларига 120 минг сўм миқдорида пул мукофоти берилади.\nАйни пайтда Ўзбекистонда ўн беш минг уруш фахрийси ҳамда фронт ортида ишлаган икки юз минг меҳнат фахрийси бор.\nСурхондарёнинг Бойсун қишлоғида яшовчи 84 ёшли Ҳожиқул Эшқурбонов Иккинчи жаҳон уруши даврида фронт ортида меҳнат қилган.\nБугунги кунда Ҳожиқул ота меҳнат фахрийси сифатида нафақа пули олади.\nҲожиқул ота: Пенсия олаяпмиз. Вақтида бераяпти.\nОзодлик: Пенсия етаяптими?\nҲожиқул ота: Ҳозир етмайди. Бир амаллаб кун кўраяпмиз. Ҳозир яхши - ғалла арзон, сабзи арзон. Бошқа ҳаммаси қиммат, қийинчилик...\nОзодлик: Ҳукумат томонидан қайси вақтларда ëрдам берилади? Йилда неча бор ҳолингиздан хабар олишади?\nҲожиқул ота: Ëрдам? Энди қандайдир тадбир бўлса, ëрдам берилади. Мисол учун, мен бу йилга ҳали ëрдам олганим йўқ. Ўтган йил ҳам олмагандим.\nУруш фахрийлари ҳам ўзи кам қолди. Бойсунда бор-йўғи 70 га яқин фахрийлар қолган. Кўпи ўлиб кетди бечоралар. Шу энди бизни байрамларда у ер-бу ерга чақириб туришади.\nҲожиқул ота саноқли қолган уруш фахрийларига ҳукумат томонидан эътибор камлигидан нолир экан, фахрийлар учун ажратилган имтиёзлар ҳам мавжудлигидан хурсандлигини яширмади.\nҲожиқул ота: Шаҳарга борсам, трамвай, троллейбуслар бепул. Яна дори бепул.\nОзодлик: Қанақа дорилар бепул?\nҲожиқул ота: Энди бу касалга боғлиқ. Қандай касаллик билан оғриса¸ шунга қараб, дорини бепул беради. Энди шу каби бир-икки кичкина имтиёзлар сақланиб қолди.\nКузатувларга кўра, мамлакатдаги уруш фахрийларининг кўпчилиги иқтисодий қийинчиликда кун кечираяпти. Бунга пенсия миқдорининг камлиги, баъзан ўз вақтида берилмаслиги сабаб бўлаяпти.\nҚаршилик Нодир Аҳатовга кўра, Қашқадарёда уруш фахрийлари ҳозир жуда кам қолган.\n- Бори ҳам ниҳоятда муҳтож ҳолатда кун кечираяпти. Уларнинг аҳволи ниҳоятда оғир. Куни кеча Қашқадарë вилоят телевидениесидаги “Мулоқот” кўрсатувига бир киши телефон қилиб: “Мен уруш фахрийсиман. Жуда ҳам ночор аҳволдаман. Юришга ҳам ҳолим келмасдан ётиб қолганман. Кўрадиган бир телевизорим ҳам йўқ. Илтимос, байрамолди менга кичкина бир телевизор олишга моддий ëрдам берсангизлар”, деб ëрдам сўради.\nЎшанда вилоят ҳокимининг ўринбосари мана шу фахрийга телевизор олиб беришга ваъда берди. Шу ҳолатдан ҳам билиш мумкинки, уруш фахрийларимизнинг оддий уй буюмларини олишга ҳам қурби етмай қолган, дейди Нодир Аҳатов.\nТошкент шаҳри Мирзо Улуғбек туманидаги “Нуроний” жамғармаси ходимига кўра, туманда яшовчи 450 нафар уруш фахрийси ҳолидан ҳар йили 9 май арафасида албатта хабар олинади.\n- Биз 6 май куни ҳокимият ëрдамида тадбирларимизни бошлаймиз. Ўша куни эрталаб уруш қатнашчилари билан номаълум солдат, яъни ватан ҳимоячиси ҳайкалига гулчамбар қўямиз. Кейин митинг бўлади.\nСоат 11.00 да байрам дастурхонига кетамиз. 400-450 та уруш қатнашчиларига байрам дастурхони ëзилади. Кейин ҳаммаларига совға берилади.\nОзодлик: Бу совға президент фармонига кўра ажратилган пулдан ташқарими?\n- Ҳа, кеча президент фармони эълон қилинди. Унга кўра, 120 минг сўмдан пул ажратилди. Бу пулдан ташқари ҳар бирига ҳокимият, маҳалла жамғармаси томонидан совға берилади.\nОзодлик: Қандай совғаларда берилади?\n- Эсдалик совғалари. Ўтган йили чойнак, пиëла, лаган, тарелка берганмиз. Пахта гулли сервис! Ҳаммалари хурсанд бўлишган. Бу йил ҳам шундан кам бўлмайдиган совға қилинади.\nОзодлик: Уруш фахрийларини йилнинг қайси пайтларида йўқлайсизлар?\n- Биз биринчи майдан бошлаб йўқлай бошлаймиз. Олтинчи майгача тугатамиз. Бунда Нуроний, Маҳалла, Камолот жамғармаси ва ҳокимият вакиллари билан биргаликда юрилади.\nТошкент шаҳри Миробод туманидаги “Маҳалла” жамғармаси ходими ҳам уруш фахрийлари ҳолидан фақат 9 май арафасида хабар олинишини билдирар экан, бу йил уруш фахрийларига ажратилган байрам пули ўтган йилга нисбатан 40 минг сўмга кўпайгани фахрийлар учун ажойиб совға бўлишини таъкидлади.\nИккинчи жаҳон урушига Ўзбекистондан бир ярим миллионга яқин одам сафарбар қилинган эди. Урушда 400 минг киши ҳалок бўлган. 130 нафари бедарак йўқолган. 338 ўзбекистонлик Совет Иттифоқи қаҳрамони унвонини олган.


Дўмбира садоларида бардавом қадриятлар\nҚозоқ халқида миллий чолғу асбобларидан бири – дўмбирага бағишланган кўплаб нақллар бор. Бу бежиз эмас. Асрлар давомида бепоён саҳрою чўлда ёлғиз қолган чўпон учун дўмбира ҳамсуҳбат, дардкаш бўлиб келган. Зерикканда дўмбира жўрлигида жўшиб шеърлар, ўланлар, қўшиқлар айтган.\nШоир таъбири билан айтганда, «ғуссага ботса одам, дўмбирага суянгай», у билан суҳбатлашиб, енгил тортган. Бирорта қозоқ хонадони йўқки, дўмбира садолари, унинг шўх ёки мафтункор куйлари ва ортидан келаётган кўтаринки кайфият кириб бормаган бўлса.\nҲам сўйлатадиган, ҳам куйлатадиган чолғу асбоби таниқли қозоқ адиби Абайнинг илҳомини жўштирган, унга ижод бахш этган. Бу миллий чолғу асбобига халқнинг ҳам меҳри ўзгача. Шу сабабли юртимизда дўмбирачиларнинг анъанавий танлови уюштирилади, миллий байрамлар куни ҳар йили Астанадаги “Қозоқ эли” миллий монументи атрофида минглаб дўмбирачилар йиғилиб, куй-қўшиқлар, ўланлар ижро этадилар.\nҚозоғистон Президенти Нурсултан Назарбаев дўмбира ва қозоқ куйлари ҳақида фейсбукдаги Ақўрда саҳифасидаги видеороликда қуйидагиларни айтиб берди:\n– Дўмбира, бу – қозоқ халқининг юраги. Айтмоқчи, куйнинг илк тароналари, дўмбира оҳангларини фақат бурнида ёвшан ҳиди билан туғилган қозоқгина тушунади. Чунки, бу ўзига хос мусиқа. У қалбдаги ғамгинлик, шодлик ёки ғуссани ифодалайди. Кечқурун дўмбиранинг торларини чертасан ва бор дунёни унутасан.Менга бу ёқади, менга дўмбирани яхши «сайратадиган» одамлар ёқади. Бизнинг халқ қўшиқлармиз жуда самимий, фалсафий мазмунга бой, доимо мураккаблиги билан ажралиб туради. Қозоқ куйларида мусиқани эмас, сўзларини тинглаш керак. Сўзлари жуда катта маънога эга.\nЭслатиб ўтамиз, жорий йили Қозоғистонда илк бор Миллий дўмбира куни нишонланмоқда. Президентимиз Фармонига кўра, июль ойининг биринчи якшанбаси Дўмбира куни деб эълон қилинди. Бу йил байрам 1-санага тўғри келади. Байрам муборак!\nkazpravda.kz, 2018-06-30, 17:25 308


Соғлиқни сақлаш бошқармалари бошлиқлари ҳокимлар розилиги билан тайинланади\n22 май 2022, Тошкент вақти: 19:26\n1 ноябрдан бошлаб Соғлиқни сақлаш вазирлиги ва ҳудудий бошқарув органлари ходимларига кўп йиллик ишлаганлик учун ҳар ойлик устама тўланиши ҳам белгиланди.\nБундан буён вилоят соғлиқни сақлаш бошқармаси бошлиқлари вилоят ҳокимлари билан келишилган ҳолда тайинланади. Бу меъёр президент Шавкат Мирзиёев имзолаган “Соғлиқни сақлаш соҳасида давлат бошқаруви тизимини янада такомиллаштириш чора-тадбирлари тўғрисида”ги қарорда белгилаб қўйилди.\nБундан ташқари ҳудудий тиббиёт муассасалари раҳбарлари ҳам ўша ҳудуддаги маҳаллий ҳокимият розилиги билан тайинланади.\nҚарор билан Соғлиқни сақлаш вазири ўринбосари – Тошкент шаҳар соғлиқни сақлаш бош бошқармаси бошлиғи лавозими жорий этилди ва Соғлиқни сақлаш вазири ўринбосари – Республика шошилинч тиббий ёрдам илмий маркази бош директори лавозими тугатилди.\nҚарорда 1 ноябрдан бошлаб Соғлиқни сақлаш вазирлиги ва ҳудудий бошқарув органлари ходимларига кўп йиллик ишлаганлик учун ҳар ойлик устама тўланиши ҳам белгиланди.\nУстама рағбатлантириш коэффициентини инобатга олган ҳолда лавозим маошига нисбатан қуйидаги коэффициентларда берилади:\n1 йилдан 3 йилгача – 0,3\n3 йилдан 5 йилгача – 0,6\n5 йилдан 10 йилгача – 0,8\n10 йилдан 15 йилгача – 1\n15 йилдан 20 йилгача – 1,2\n20 йилдан юқори – 1,5


Картошка селекцияси ва уруғчилиги лабораторияси — САБЗАВОТ-ИЛМ\nДастлаб картошкачилик лабораториясига қишлоқ хўжалик фанлари номзоди Фонина О.Я. рахбарлик қилган. Ундан сўнг лабораторияга қишлоқ хўжалик фанлари номзодлари Черников П.Ф., Эсанов И.А., биология фанлари номзоди Бойтўраев Қ.И. рахбарлик қилганлар.\nЛабораторияда Обидов А, Ризамухамедов Ж, Юнусов Р., Мартиненко А.Г., Б. Ж.Азимов, В.Д.Пряхин, Ходжаев Ғ., Н.Усмонбеков, Н.Ахмедзянова, М.П.Галицкий, Т.Ражапов, А.И.Нуриддинов, Г.Песцов, П.Г.Джуров, Б.Азимов, С.Ризаев ва бошқалар илмий изланишлар олиб боришган.\nЎтган асрнинг 40 йилларидан бошлаб картошкачиликка илмий жихатдан эътибор берила бошланган. Картошкани агротехникаси, ерни экишга тайёрлаш, қатор ораларига ишлов бериш, экиш муддатлари, экиш схемаси, озиқлантириш, суғориш муддатлари ва меъёри, касалликларга қарши курашиш чоралари ўрганилган.\n1955 йилда селекционер А.Обидов томонидан Республикада биринчи картошканинг Обидов-2 нави яратилди. Нав 20 йил давомида ишлаб чиқаришда фойдаланиб келинди.\nЎтган асрнинг 80 йилларидан бошлаб институтда картошка селекцияси билан шуғулланиш кучайтирилди. Россиянинг Картошкачилик илмий тадқиқот институтидан 250 та дурагай уруғлари келтириб ўрганилди ва селекцион клонлар ажратиб олинди. Натижада Тўйимли (1995), Ақроб (1996), Умид(2001) навлари яратилиб Давлат реестрига киритилди.\nКартошка селекциясига эътибор кучайганлигини инобатга олинган холда 1995 йилдан лаборатория картошка селекцияси ва уруғчилиги лабораториясига айлантирилди. Лабораторияга қишлоқ хўжалик фанлари номзоди Расулов Ахмаджон Исроилович бошчилик қилиб келган. 2016 йилдан катта илмий ходим Турсунов Дилшод Тўхтаевич бошчилик қилмоқда.\nЛабораторияда кичик илмий ходимлар Расулов Мухамаджон, Хушвақтов Нурбек, Исмоилов Одилхўжа, лаборантлар Мусаева Тожиниса, Ғаниева Нигора, Абдуллаев Ахмаджонлар илмий изланишлар олиб боришмоқда.\nЎзбекистон мустақилликка эришгандан кейин картошка селекциясига эътибор кучайтирилиб, Голландия, Германия давлатларидан нав намуналари келтирилди ва синовдан ўтказилди. Натижада Голландияни 36 та, Германияни 12 та навлари Давлат реестрига киритилди. Картошканинг маҳаллий Диёра (2008 ), Кўк сарой (2011 ) навлари яратилди ва Давлат реестрига киритилди.\nИнститут 2005 йилдан бошлаб Халқаро Картошкачилик Маркази (CIP, Перу) билан селекция ишларини олиб бормоқда. Перудан келтирилган намуналар in vitro ўсимликлари орқали соғломлаштирилган митти туганаклар олиб кўпайтирилди. Истиқболли клонларни синаш натижасида Сарнав, Пском, Серхосил навлари яратилди ва 2011-2012 йилларда Давлат реестрига киритилди.


Ҳаром луқма касри – HURRIYAT\nҲаром луқма касри\n8 oy oldin Behzod 271\nПандемия сабаб узоқ сафарларга чиқишнинг имкони бўлмади. Карантин тартиблари бироз юмшагач, ўшанда зарур юмушлар сабаб пойтахтга қараб йўлга чиқишга тўғри келди. Тезюрар Афросиёб поезди вагонида бор йўғи 4-5 киши эдик. Бухородан йўлга чиққан поезд бир зумда Қизилтепага етиб келди. У ердан чиққан йўловчилар орасида 50-55 ёшлар атрофидаги бемор кишини икки томонидан ёрдамлашиб олиб чиқишди. Аёл ва бемор билан бирга яна бир эркак киши учовлон шерик эдилар.\nБемор кишининг ранглари синиққан бўлишига қарамасдан овози баланд, пўписа аралаш, гапиришидан қаердадир раҳбар бўлиб ишлаши ёки қачондир каттакон ишда ишлагани сезилиб турарди. У киши мен томонга ёвқараш қилиб қараб қўяр экан, буйруқ оҳангида овозини баландлатди.\n— Туринг, сиз ўрнингизни бу билан алмаштиринг, — ўзлари билан бирга чиққан аёлни кўрсатди. Ҳали жавоб бериб улгурмасимдан аёл хижолат бўлиб олдимга келди.\n— Хафа бўлманг, кўриб турибсиз, Ильич акам касал бўлиб инжиқроқ бўлиб қолдилар. Тошкентга олиб кетаяпмиз, — деди паст овозда қулоғимга пичирлагандек.\n“Хўп-хўп, бўпти, ўта қолинг”, деб хаста одамнинг хоҳишига қарадим. “Касал” тинмай гапирарди. Ҳали ҳамроҳлик қилаётган синглисига, ҳали укасига ўшқирар, телефонда кимларнидир “тартиб”га чақирарди. Навбат менга келди чоғи, ҳайриятки, сансирамасдан гап бошлади Ильич ака. (Нега, бунақа исм?! Балки лақабидир, деб ўйладим. Чунки Владимир Ильичдек қўлларини шоп қилганча гапирарканда…)\n— Қани, гапиринг-чи, қаерда ишлайсиз?\n— Журналистман, — дедим. Лекин шу тобда бирор ножўя гап айтиб қўйса, сабрим етармикан, деган хаёл миямда чарх уриб ўтди.\n— Журнолист, журнолистлар… фақат қуруқ гапнинг одами. Кўпчилигининг чўнтаги қуруқ. Чиройли гапиришади, тамом. Мук тушиб китоб ўқишади. Биздаям бор биттаси. Пирнафас деган. Йил ўн икки ой галстуги бўйнида. Ҳаво иссиқ демайди, совуқ демайди югургани югурган… Бизнинг қўрғонимизни олдида уйи капага ўхшайди. Мен … — шу пайт оғриқ тутди шекилли “бой ота” инграб қолди…\n— Ака-а, кўп гапириб юбордингиз. Шифокорлар нима деди, фақат тинчлик керак сизга. Самолётда кетайлик десам…\n— Вооой, воой, нима… самолётда, 3 кишига қанча пул кетадииии, биласанми… ўзи?..\n— Поездга тўладик-ку! Биз ўзимиз тўлардик, — деди укаси.\n“Жим туринг”, дегандек сингил кўрсаткич бармоғини лабига теккизиб ишора қилди кичик акага.\nБироз ўзига келгач у:\n— Қаерда қолувдик, дея — суҳбат давомини сўради бемор. Гўё менга жуда зарур ахборотни етказиши шартдек…\n— Журналист қўшнингиз ҳақида гапираётган эдингиз, — дедим энсам қотиб.\n— Ҳа, ҳа тўғри. Кейин ман дедимки, уйимга келим–кетим кўп, сани ҳовлингдан уяламан. Бизни қўрғонга ёнма-ён турган деворингни ремонт қилиб берай десам, — қийналиб бўлсаям кулишга ҳаракат қилиб, ўша бечораҳол қўшнисининг гапларини роль ижро этаётган актёрдек кўзларини ола-кула қилиб тушунтира бошлади. — “Нима деяпсиз?! Мен сиздек бахил, худбин, иймонсиз одамга қўшни бўлганимни Аллоҳнинг синови эмас жазоси, деб биламан”, дейди. Шунақа чиранадиганларга йўқманда, чўнтакда ҳемириси йўғу, ғурурига ўлайми?\n— Сиз шунақа ўйлайсизда, ака. Ўша Пирнафас журналистнинг уч фарзанди ҳам давлат грантига ўқишга кирди. Бировнинг ҳақидан ҳазар қилади. Мана, бинойидек хом ғиштдан бўлса ҳам иморатини кўтарди. Ўғли институтни битириб, Англияга кетаётганмиш… Сизники-чи?! — деди ёнидаги укаси жаҳли чиқиб.\n— Яна бошладингми, — деди ака қовоғини солиб. — Жиянинг ҳам ўқияпти. Супер кантрактда бўлсаям. Юридикни тугатса, ана ўшанда кўрасан… пул море бўлади… жиянингда… Тавба! Биламан Пирнафас билан ош-қатиқсан. Мани номимдан кечирим ҳам сўрабсан… Эшитдим.\n— Юринг, опа, биз бўш жойларда ўтирамиз, — таклиф қилди аёл. Ўзим ҳам томоғига радио карнай қўйилгандек баланд овозда гапираётган бу одамдан қутула олмай тургандим, дарров ўрнимдан туриб эргашдим.\nАкасининг аҳволига ачиниб ҳар замонда бир акалари томонга қараб қўйиб гап бошлади ҳамроҳим.\n— Акамни пул, бойлик, мансаб шунақа қаттиқ сўз қилиб қўйди. Ҳаётларини пул издан чиқарди. Фарзандлар тарбиясига қарай олмадилар. Эрта тонгда кетиб ярим тунда қайтардилар. Янгам ўғилларни пулга ўргатиб қўйди. Қизлар тантиқ. Ҳаммаси нотинч. Мана, буйраклари билан 7-8 йилдан буён қийналадилар. Раҳбарликни топшир, деб қари отам қистайдилар. Кўриб турибсиз акам пулга, мол-дунёга, мансабга меҳр қўйдилар. Беш-олтита дўкон, автобуслари бор. 200 гектар боғи ҳам бор. Энг ёмони яқинда фарзандлари тенги қизни иккинчи хотин қилиб уйланиб олдилар.\n— Э, янгангиз-чи, қаршилик қилмадиларми? — дедим ҳайрон бўлиб.\n— Нима деяпсиз… Янгам ўзи совчиликка бориб, ўзи куёв янгаси бўлиб тўйлар қилиб олиб келди. Ҳа, энди касал эр унга керак эмас. Ишлари битган. Данғиллама ҳовлилар, мол-мулк бўлса бор. “Акангизни инжиқликларини кўтаришга сира тоқатим йўқ. Ана ёш хотинга уйлаб қўйдим. Энди буёғига у қарасин”, дейди. Мана, бир ойдирки акамни соғликларида олдинга силжиш йўқ, икки хотин ўртасида сарсон-саргардон. Лекин мақтанишдан қолмайдилар, — деди уф тортиб… — Акамда молу давлат, бойлик, мансаб, ҳамма нарса бор, аммо…(фаросат ҳам йўқ экан-да, дедим кўнглимда) соғликлари йўқ, — кўзлари ёшланди сингилнинг.\nЎйга толаман. Муштипар сингил акаси чекаётган азоблар Аллоҳнинг жазоси эканлигини англармикан? Ахир, “Текин бир кун тешиб чиқади”, деб бежиз айтишмаганку донишмандлар. Бойлик, ҳисоби йўқ пуллар, қатор-қатор машиналар, данғиллама ҳовлилару, пойтахтдан уй, боз устига иккинчи хотин ўз-ўзидан оддий ойлик маош ҳисобидан эмасдир-ку!\nБу ҳаром турли нопок йўллар билан орттирилган давлатмандлик ортида қанчадан-қанча одамларнинг ишини “битириб” бериш учун олинган поралар, таниш-билишлар аралашган имтиёзли кредитлар, ёлғон аукцион савдолари, … яна бизга маълум, номаълум қонунбузилишлар, жиноятлар, ноҳақликдан юраги азият чекиб, “илоҳим…”, деган одамлар “оҳ”и бўлса керак… Йўқса, Яратган бу каби дардни бериб синовдан ўтказмасмиди, деб дилимдан ўтказаман.\nЛекин вагонда бўлаётган турли гурунглар, турфа феъл-атворли инсонлар, уларнинг ҳаёти, муаммолари, ташвишларига бепарво поезд елдек учиб борар, манзилга шошарди…\nКузатувчи қиз Тошкентга яқинлашганимизни айтаркан, аёл бемор акаси олдига кетди. Негадир, хаёлимда ёш хотин ҳақида савол пайдо бўлди. “Отаси тенги, бемор кишига турмушга чиқишга рози бўлган, боз устига иккинчи хотинликка кўнган, кундоши билан апоқ–чапоқ ёш аёл қанақа инсон экан?”\nВагондан тушар эканмиз, шерикларимнинг сумкаларини кўтаришга ёрдам бериш истагида аёлнинг қўлидан енгилроқ пакетини олдим.\n— Қизилтепа томонларга йўлингиз тушса ўтинг, журналист опа,— деди инқиллаб Илҳом ака. (Кейин исмини ўзгартирган эканда..) Кулиб қўйдим. Йўлакдан ногиронлар аравачасини суриб келаётган йигит олдида бошида кепка, калта шим, ҳарир кофта кийган ёшгина жувон бойвачча чол турмуш ўртоғини кутиб олишга чиққан эди… Ёш хотини олдида эса соқол қўйиб олган, кўча “ҳавоси”дан баҳраманд “замонавий” йигитни кўриб Илҳом, яъни ака Ильич асабийлашди.\n— Ким бу? — авзойи бузилди унинг…\n— Тоғамнинг ўғиллари, бегим… Акам бўладилар… — оғзидаги “звачки”ни айлантириб, “ака”сига кўзини қисиб қўйди қиз…\nИльич ака негадир, тилини ютиб қўйгандек жим бўлиб қолди. У тузалиб кетиши ҳақида ўйлаяптими ёки мол-давлати жонига оро кирмаслигини тушундими, ёхуд қилган хатоларини хотирасидан ўтказаяптими, енгил-елпи ҳаётга ўрганиб қолган фарзандларининг келажагидан хавотирдамикан?.. Балки бир ой олдин Тошкентдаги уйини номига ўтказдириб қўйган ёш хотини ҳақида ўйлаётгандир? Нима бўлганда ҳам, қинғир йўллар билан топилган бойлик буюрмас экан-да! Молу дунё соғлик бўлмаса ҳеч нарсага арзимайди, дейишганку кексалар. Бу ҳаёт ҳақиқатига гувоҳ эдим.\nАммо ёши 50 дан ошиб, ана шу оддий ҳаёт ҳикматларини англамаган, эҳтимол англаса-да, дунёни яхши яшаш, мол-дунё билангина ўлчайдиган бундай каслар бу ҳаётда кам эмаслиги, бундай одамларга гап уқтириб бўлмаслиги негадир юрагимни эзарди…\nPrevious Афсус, асал қолди-да…


10 кун ичида 10 мингдан зиёд киши Ўзбекистонга қайтариб олиб келинади - Darakchi\n10 кун ичида 10 мингдан зиёд киши Ўзбекистонга қайтариб олиб келинади\nСИЁСАТ 26.05.2020, 20:13\nЎзбекистонга хорижий мамлакатлардан оғир аҳволда қолган 10 мингдан ортиқ фуқарони қайтариб олиб келиш чораларини кўрилмоқда. Бу ҳақда Президент Шавкат Мирзиёев 26 май куни бўлиб ўтган видеоселектор йиғилишида маълум қилди.\nЎзбекистон Республикаси президенти инвестиция масалалари муҳокамасига бағишланган видеоселектор йиғилишида мамлакатда коронавирус пандемиясига қарши амалга оширилаётган ишлар ҳақида алоҳида тўхталиб ўтилди.\n«Бугунгача чет элдан олиб келинган фуқароларимиз сони 47 минг нафарни ташкил қилмоқда. Афсуски, уларнинг, айниқса кейинги икки ҳафта давомида кириб келганларнинг аксариятида коронавирус аниқланган.\nБеморларнинг қарийб 50 фоизини хориждан келган фуқаролар ташкил этади.


Ўзбекистон Consumers Internationalга аъзо бўлади – Коммерсант.Уз\nИстеъмолчилар ҳуқуқини мухофаза қилиш федерациясининг хабарига кўра, Ўзбекистон аъзолик аризасини 2017 йилнинг бошида киритган.\n“Ҳозир бу масала кўриб чиқилмоқда. Ўз позициясини мустаҳкамлаш учун Ўзбекистон хорижий ҳамкорлар, хусусан Озарбойжон, Ҳиндистон ва Туркия билан фаол музокаралар олиб бораяпти. Яқин кунларда Ўзбекистон делегацияси Туркияга жўнайди”, — дейди федерация вакиллари.\nБундан ташқари республика БМТ Савдо ва ривожланиш конференцияси билан музокараларни бошланган.\n“Ушбу ташкилот билан икки йўналишда ҳамкорлик олиб бормоқчимиз. Биз рақобат соҳасида алоқаларни йўлга қўйиб, соҳадаги қонунчиликни такомиллаштирмоқчимиз ва шу орқали ишлаб чиқарувчилар томонидан истеъмолчиларга етказилаган зарарни қопламоқчимиз», — дейди ташкилотдагилар.\nТаъкидлаш лозим, халқаро ташкилот 1960 йилда АҚШ, Ғарбий Европа ва Австралиялик бешта истеъмолчи ташкилот ташаббуси билан яратилган. Ташкилот бутун дунё бўйлаб коммунал ва банк хизматлари, озиқ-овқат маҳсулотлари, атроф-муҳит хавфсизлиги каби масалалар билан шуғулланади.\n1980 йилда ташкилот БМТда консультатив мақом олди. Айни вақтда у 115 мамлакатнинг 220 дан ортиқ аъзосини бирлаштирувчи ягона эркин истеъмол ташкилоти ҳисобланади.\nConsumers International БМТ Истемол федерацияси Ўзбекстон\nПредыдущая запись Жертвами лесных пожаров в Испании и Португалии стали десятки человек\nСледующая запись Аҳолидан 8173 та шикоят келиб тушди


Ректал шамчалар 20 мг дан контур уяли ўрамларда\nРектал. Шамчалар контур ўрамидан қайчи ёрдамида шамчанинг контури бўйлаб плёнкани кесиб озод қилинади, ва тозаловчи хўқнадан ёки ичак мустақил бўшалганидан кейин тўғри ичакка иложи борича чуқур қилиб киритилади. Катталарга 20-40 мг (1-2 шамча) дан суткада 2-3 марта. Болаларга ёшига қараб, 0,005-0,06 г дан суткада 2 марта.\nМаҳаллий реакциялар - анал соҳада қичишиш, ачишиш ҳисси. Бошқалар - папаверин катта дозаларда қўлланганида кўнгил айниши, қабзият, уйқучанлик, кучли терлаш, гипотония, бош айланиши, бош оғриғи бўлиши мумкин\nКекса ва ҳолсизланган беморларда, шунингдек бош суяги мия жароҳати, буйраклар ва жигар фаолиятининг бузилишлари, гипотериоз, буйрак усти безларининг етишмовчилиги, простата безининг гипертрофияси бўлган пациентларда, қоринчалар устки тахикардиясида, шок ҳолатида ва лактация даврида эҳтиёткорлик билан қўллаш керак. Даволаниш даврида алкоголни истеъмол қилишдан сақланиш керак. Препарат автомобилни хайдаш ва механизмларни бошқариш қобилиятига таъсир қилмайди. Препаратни болалар олаолмайдиган жойда сақлаш ва ўрамида кўрсатилган яроқлилик муддати ўтгач ишлатмаслик лозим.


Tаҳдиди “икки тарафгагина” тегишли эмас! « Ўзбекистон Халқ Ҳаракати\nЯқиндагина бу агентлик раҳбари эркин фикри учун аввал қамоққа, сўнг жиннихонага тиқилган блогер Нафосат (Шабнам) Оллошукурова ҳақида гапириб: “Бошқа танқидчи журналистларнинг ҳам бошига шундай кун тушмаслигига қандай кафолат бор”, деган маънода савол берган қаламкашни провакацияда айблаб таҳдидли гапиргани унутилгандек гўё.\nЭлтузнинг тошкентлик доимий муаллифи\nP.S Мақола нашрга тайёрланаётган пайтда Кун уз нашри ушбу билдиришни чоп қилди:\n“Ҳамкасблар, бошқа нашрларнинг журналистлари ва блогерларга шундай паллада фаол қўллаб-қувватлаганликлари учун миннатдорчилик билдирамиз.\nШу билан биргаликда, улардан бу масалани ортиқ муҳокама қилмасликни сўраймиз, зеро фақат икки тарафгагина тегишли бу низо турли сиёсий кучлар ва шахслар томонидан тор манфаатлар йўлида қурол сифатида фойдаланилишини хоҳламаймиз.”.\nУшбу мурожаат муносабати билан Элтузда Кун.уз журналистларига саволлар пайдо бўлди.\nТошкент ҳокими Ортиқхўжаевнинг журналистларга таҳдиди “икки тарафгагина оид зиддият”ми?\nЗиддиятдан “тор, ғаразли” манфаат йўлида фойдаланмоқчи бўлаётган “сиёсий кучлар” кимлар?


Сўнгги пайтларда мендан энди мигрантларнинг тақдири қандай бўлиши ҳақида тез-тез сўрашмоқда. Айримлар Россиядан қайтаётган ишсиз эркаклар оқимидан очиқчасига ҳайиқмоқда.\nКимлардир меҳнат миграцияси муаммоларининг асосий сабабини Евроосиё иқтисодий иттифоқига қўшилиш учун деб билади.\nМенинг фикрим қандай?\nҲукумат охир-оқибат энг муҳим, тақалиб қолган, доим ортга сурилган иродали қарорни қабул қилиши шарт.\nБу – ер ислоҳоти!\nЗудлик билан механизмни ишлаб чиқиб, қишлоқ жойларга қайтиб келган мигрантларнинг хусусий мулкига хўжалик ерларини ажратиб бериш керак.\nБир оилага икки гектардан тўғри келади. Жануби-шарқий Осиёдаги кўплаб мамлакатларда бўлгани каби. Нимани экиш ва қаерга сотишни ҳал қилишга доир тўлиқ эркинлик билан. Фермер хўжаликларига ёрдам бериш учун давлат имтиёзли кредитлар ажратиши, қайта ишлашга ёрдам бериши (қўшилган қиймат занжири) ва келажакда экспортни ривожлантиришга кўмаклашиши лозим. Лекин буйруқ берманг.\nАҳоли зичлиги ва мигрантлар сонини инобатга олган ҳолда бу ишни Фарғона водийсидан бошлаш керак.\nБу 100% ютуқ. Қишлоқ хўжалиги ерлари билан боғлиқ барча нарсалар (имтиёзли кредитлар, ерга оид шубҳали битимлар, ҳокимларнинг захиралари, ёқилғи-мойлаш материаллари, ўғитлар, суғориш суви, механизациялаш ва бошқалар) борасидаги коррупция кескин камаяди.\nЭнг муҳими, узоқ йиллардан сўнг мигрантлар ўз оилалари – ота-онаси, турмуш ўртоғи ва фарзандлари бағрига қайтиш имкониятига эга бўлади. Биз ниҳоят ижтимоий етимчилик ва жамиятдаги барбод бўлган тизимга барҳам берамиз.\nЕрни ўзининг ҳақиқий эгаларига топшириш лозим.\nSmartgov Consulting компаниянинг ижрочи директори. Фэйсбук саҳифасидан олинди\ndata-title="Азиза Умарова: Бир оилага икки гектар ер берилсин" data-description="<!-- wp:paragraph --> <p>Сўнгги пайтларда мендан энди мигрантларнинг тақдири қандай бўлиши ҳақида тез-тез сўрашмоқда. Айримлар Россиядан қайтаётган ишсиз эркаклар оқимидан ..." data-image="https://eltuz.com/wp-content/uploads/2020/09/rasm4297774.jpg" data-url="https://eltuz.com/kozqarash/215175/" data-services="facebook,odnoklassniki,twitter,telegram" data-counter="ig">\nТушимга коронавирус кирибди…\nТушимга коронавирус кирибди. Беморликка гумон қилинаётганлар тест топшираётган каттагина хонада эканман. Ўзим соғлом эканман аммо. Менгаям вирус юқмасин деб ...


Самарқандда ўзини блогер деб танитиб, муаммоларни ҳал қилиш эвазига бир неча фуқародан пул олган шахс ушланди\nЖамият 16:33 / 14.03.2022 764\nСамарқанд вилояти ИИБ ахборот хизматининг хабар беришича, 1987 йилда туғилган У.Чоршанбиев 2021 йилнинг август ойида фуқаро Д.Р.га ўзининг блогерлигини айтиб, ишончига кирган. Сўнг 600 доллар эвазига уй-жой бўйича Фуқаролик ишлари бўйича Пастдарғом туман судида кўриб чиқилаётган ишни интернет ижтимоий тармоғига жойлаш орқали ижобий ҳал қилиб беришни ваъда қилган ва Д.Р.дан 2 миллион сўм олиб, ўзининг эҳтиёжларига ишлатиб юборган.\nБундан ташқари, У.Чоршанбиев 2021 йил 7 сентябрь куни фуқаро Ю.Д.дан 2 минг доллар эвазига унинг ноҳақ ишдан кетганлигини, интернет ижтимоий тармоғига жойлаш орқали унга етказилган моддий зарарни қоплаб, ишига ҳам қайта тиклаб беришни ваъда қилган. Кейин Ю.Д.дан 1 000 доллар олиб, ўзининг эҳтиёжларига ишлатган.\nШунингдек, У.Чоршанбиев 2021 йилнинг ноябрь ойида фуқаро Р.З.ни алдаб, унинг ишончига кирган ва 20 миллион сўм эвазига унга собиқ турмуш ўртоғи билан бўлаётган суд ишида қатнашиб, муаммони ижтимоий тармоқларда кўтариб, фарзандини олиб беришни айтган. Сўнг тергов бўлими томонидан кўрилаётган жиноят иши бўйича унга етказилган 14 минг доллар зарарни қоплатиб беришни ваъда қилиб, Р.З.нинг 1 миллион сўм пулларини фирибгарлик йўли билан қўлга киритиб, ўзининг эҳтиёжларига ишлатган.\nҚайд этилишича, 2021 йил 28 декабр куни У.Чоршанбиевга нисбатан Жиноят кодексининг 168-моддаси 3-қисми “б” банди билан сиртдан айб эълон қилиниб, сиртдан қамоққа олиш тарзидаги эҳтиёт чораси қўлланган. Унга нисбатан қидирув эълон қилиниб, жиноят иши ЖПКнинг 364-моддаси 1-қисми 2-бандига асосан ҳаракатдан тўхтатилган.\n«Ҳозирда У.Чоршанбиев Қашқадарё вилояти ҳудудида ИИБ ходимлари томонидан ушланиб, Самарқанд вилоят ИИБ ППХ ЖТСБга қарашли ВСХга жойлаштирилган. Тергов ҳаракатлари инсонпарварлик, қонунийлик ва одиллик тамойиллари асосида олиб борилиши таъминланади. Ушбу шахсдан жабрланганлар бўлса, Самарқанд шаҳар бўйича ИИО ФМБ ҳузуридаги тергов бўлимига мурожаат қилишлари сўралади», дейилади хабарда.\nАввалроқ Қашқадарёда таниш аёлникига борган фуқарони видеога олиб, уни интернетда тарқатиш билан қўрқитиб пул олган блогерга ҳукм ўқилганди.


Тантум Верде таблеткa – medu.uz – Дорилар ҳақида маълумотлар ўзбек тилида\nТантум Верде таблеткa\nHome Йўриқномалар Тантум Верде таблеткa\nШимиш учун бир таблетка қуйидагиларни сақлайди:\nфаол модда: бензидамин гидрохлориди -3 мг;\nёрдамчи моддалар: изомальтоза, левоментол, аспартам, лимон кислотасининг моногидрати, ялпиз ароматизатори, лимон ароматизатори, хинолин сариқ бўёвчиси (Е104), индигокармин (Е132).\nТаърифи: шимиш учун таблеткалар 3 мг: марказида чуқурчаси бўлган яшил квадрат таблеткалар.\nБензидамин ностероид яллиғланишга қарши препарат бўлиб, индазоллар гуруҳига мансуб. Яллиғланишга қарши ва маҳаллий оғриқни қолдирувчи таъсир кўрсатади, микроорганизмларнинг кенг доирасига қарши антисептик таъсирга эга.\nПрепаратнинг таъсир механизми хужайра мембраналарини барқарорлашиши ва простагландинларнинг синтезини ингибиция қилиниши билан боғлиқ.\nБензидамин микроорганизмларнинг мембраналари орқали тез кириши, кейинчалик хужайра структураларини шикастланиши, метаболик жараёнларни ва хужайра лизисомаларини бузилиши ҳисобига антибактериал ва специфик антимикроб таъсир кўрсатади.\nCandida albicans га нисбатан замбуруғларга қарши таъсирга эга. Замбуруғларнинг хужайра деворини ва мицетларнинг метаболик занжирларининг структур модификациясини чақиради, шундай қилиб уларнинг репродукциясига тўсқинлик қилади, бу бензидаминни инфекцион этиологияли оғиз бўшлиғини яллиғланиш жараёнларида қўллашга асос бўлади.\nОдам қон зардобидаги бензидамин миқдорини шундан далолат берадики, ушбу модда оғиз бўшлиғи шиллиқ қавати ва томоқ орқали сўрилади. 3 мг таблеткалар қабул қилингандан кейин 37,8 нг/мл га тенг плазмадаги бензидаминнинг максимал концентрациясига тахминан 2 соатдан кейин AUC соатига 367 нг/мл кўрсаткичида эришилади. Аммо ушбу кўрсаткичлар тизимли фармакологик таъсирни таъминлаш учун етарли эмас.\nБензидамин асосан сийдик орқали, фаол бўлмаган метаболитлар ва конъюгация маҳсулотлари шаклида чиқарилади.\nЎзининг юза эпителиал қатлам орқали ўтиш қобилияти туфайли бензидамин маҳаллий қўллангандан кейин яллиғланган тўқималарда самарали қонцентрацияга эришади.\nОғиз бўшлиғи ва томоқдаги оғриқ ва таъсирланишларни симптоматик даволаш учун қўлланади.\nТаблетка оғизда бутунлай сўрилгунча тутиб турилади, юқори самарага эришиш учун максимал узоқроқ ушаб туриш маъқулдир.\nКатталарга, кекса ёшдаги беморларга ва 6 ёшдан ошган болаларга 1 таблеткадан кунига\n3 марта буюрилади.\nоғиз бўшлиғи ва ЛОР-аъзоларининг яллиғланиш касалликларида (турли этиологияли): 4 кундан 7 кунгача;\nодонто-стоматологик патологияда: 7 кунгача;\nПрепарат узоқ вақт давомида қўлланганида, шифокор билан маслаҳатлашиш керак.\n6-11 ёшли болалар: ушбу дори препаратини катталар назорати остида қўллаш тавсия этилади.\n6 ёшдан кичик болалар: ушбу дори препаратини фармацевтик шаклини эътиборга олган ҳолда, ушбу таблеткаларни фақат 6 ёшдан бошлаб қўллаш мумкин.\nТантум® Верде қўллаганда ҳар қандай дори воситаси каби ножўя кўринишлар пайдо бўлиш эҳтимоли мавжуд.\nачишиш ва оғиз қуриши хисси – кам ҳолларда (10000 пациентдан 1-10 тасида намоён бўлади);\nюқори сезувчанлик реакциялари – кам ҳолларда (10000 пациентдан 1-10 тасида намоён бўлади);\nанафилактик реакциялар – номаълум (мавжуд маълумотларга асосан пайдо бўлиш тез-тезлигини баҳолаш мумкин эмас).\nНафас тизими томонидан бузилишлар, кўкрак қафаси ва кўкс оралиғи соҳалари:\nларингоспазм – жуда кам ҳолларда (10000 пациентдан 1 тасидан кўпроғида намоён бўлади).\nёруғликни сезувчанлик – тез-тез эмас (1000 пациентдан 1-10 тасида намоён бўлади).\nангионевротик шиш – жуда кам ҳолларда (10000 пациентдан 1 тасидан кўпроғида намоён бўлади).\nЙўриқномадаги кўрсатмаларга риоя қилиш ножўя ҳолатларни ривожланиш хавфини қисқартиради. Ножўя холатлар ёмонлашганда ва ушбу брошюрада кўрсатилмаган ножўя ҳолатлар ривожланганда шифокор ёки фармацевтга мурожаат қилинг.\nфенилкетонурияда қўллаш мумкин эмас.\nОрофаренгеал яра янада жиддийроқ патология белгиси бўлиши мумкин; агар симптомлар 3 кундан кўп сақланса, бемор конкрет ҳолатга қараб ўз шифокори ёки стоматологи билан маслаҳатлашиши керак.\nДори препарати фенилаланиннинг манбаи ҳисобланган аспартам сақлайди, шунинг учун у фенилкетонурия ҳолатида хавфли бўлиши мумкин.\nДори препарати изомальтоза сақлайди, шунинг учун фруктозага ҳаддан зиёд сезувчанлиги билан боғлиқ кам учрайдиган наслий муаммолар ҳолатларида эҳтиёткорлик билан буюриш керак.\nСалицил кислотасига ёки бошқа озуқа аллергенларига юқори сезувчанлик ҳолатларида бензидаминни қўллаш тавсия этилмайди.\nАнамнезида бронхиал астма хуружлари пайдо бўлиш ҳоллари мавжуд бўлган беморларга эҳтиёткорлик билан буюрилади, чунки ушбу гуруҳ пациентларида бронхоспазм пайдо бўлиши мумкин.\nТантум® Верде шимиш учун таблеткалари қанд сақламайди, шунинг учун уларни гипергликемия билан оғриган беморларга ёки кам калорияли пархезга риоя қилувчи, қанд истеъмол қилиши мумкин бўлмаган пациентларга қўллаш мумкин.\nДори воситасини қабул қилишдан олдин шифокорингиз ёки фармацевт билан маслаҳатлашинг.\nБензидаминни ҳомиладорлик ёки лактация (эмизиш) даврида қўллаш хақида маълумот етарлича эмас, шунинг учун Тантум® Верде шимиш учун таблеткаларини шифокор маслаҳатисиз қабул қилиш мумкин эмас.\nАвтотранспортни ҳайдаш ва механизмларни бошқаришга таъсири\nПрепарат автотранспортни бошқариш қобилиятига ва бошқа юқори диққатни талаб қилувчи фаолиятга таъсир қилмайди.\nТантум® Верде шимиш учун таблеткаларининг дозасини ошириб юборилиши ҳолатлари ҳақида хабар берилмаган.\nШунга қарамай, болаларда таблеткаларга нисбатан тахминан 100 марта юқори дозаларда бензидамин ичга қабул қилингандан кейин, жуда кам ҳолларда таъсирчанлик, конвульсия, терлаш, атаксия, тремор ва қусиш каби дозани ошириб юборилиш симптомлари кузатилиши мумкин. Бундай ҳолларда фақат симптоматик даволаш мумкин: қусишни чақириш ёки меъдани ювиш ёрдамида меъдани тозалаш керак, бунда бемор тутиб турувчи даволаш билан ва адекват гидратация шифокор кузатуви остида бўлиши керак.\n10 таблеткалар, улардан ҳар бири парафинли қоғозга ўралган, уч қаватли полиэтилен-қоғоз-алюминли жилдга жойланади;\n10 таблеткалардан 2 жилд қўллаш бўйича йўриқномаси билан картон қутига жойланади.\n25ºС дан юқори бўлмаган ҳароратда сақлансин. Намликдан ҳимоялаш учун оригинал ўрамда сақлансин.\nКўрсатилган яроқлилик муддати фақат тўғри сақланадиган препаратларга таалуқли.\nОлдингисиТантум Верде спрей12.06.2018


Урганчда одамларнинг ҳалок бўлишига нималар сабаб бўлди?\n07:41 / 11.08.2015 25513\nФожиа 8 август куни, шанба оқшоми бу мўъжаз боғга анънавий равишда минглаб одамлар хордиқ чиқаргани келган пайтда юз берди. Гувоҳларнинг айтишича, бу гал боғда одатдагидан кўпроқ одам йиғилган эди. Бунга кўлдаги сунъий оролда Хоразм вилоятида ёшлар орасида оммалашган ёш хонанда Наврўз Собировнинг концерт бераётгани сабаб бўлган. Концертни томоша қилиш илинжида юзлаб одамлар ўша мудҳиш кўприк устида йиғилишган. Концерт одамларнинг олқишлари, ҳайқириқлари садоси билан бошланиб, сал ўтмай тўсиқларнинг синиши, сувга йиқилаётган одамларнинг шовқин-суронлари билан тугади. Фавқулотда ҳодиса қурбонларга олиб келди.\nУшбу ҳолат юзасидан тузилган Ҳукумат комиссияси воқеа сабабларини ўрганмоқда, интернетда эса бу фожиа катта баҳс-мунозарага сабаб бўлмоқда. Кимдир кўприк хавфсизлик талабларига жавоб бермаганини айтиб, қурувчиларни уқувсизликда айбласа, кимдир ушбу концертни ташкил қилиб, хавфсизлик чораларини кўрмаганларни айбламоқда. Яна кимлардир ўзини ҳаддан зиёд жўшқин тутган одамларни айбламоқда.\n“Ҳозир ҳамма қурувчиларни айблай бошлайди. Бироқ исталган конструкция ўзининг мустаҳкамлик чегарасига эга. Мен тўсиқларни пайвандлашда баъзи жойларда нуқсонлар бўлганини истисно этмайман, бироқ бу тўсиқлар унга юзлаб одамлар ётиб олиши учун қилинмаган. Ўйлашимча, кўпчилик одамлар бу тўсиқларга бор гавдалари билан тиралиб олишган, баъзилар эса уларга фарзданларини ўтказиб қўйгандирлар, баъзи ёшлар эса оёқларини осилтириб унга ўтириб олган бўлишлари ҳам мумкин. Европа, Лотин Америкаси футбол майдонларида мухлислардан ҳимоя қилиш учун тўсиқлардан фойдаланилади. Бу тўсиқлар омма уларга ҳужум қилиши мумкинлигини ҳисобга олиб ишланади. Лекин бу ерда аввалбошда бундай вазифа турмаган. Ташкилотчиларнинг масъулиятсизлиги туфайли кўплаб одамлар қурбон бўлди”, деб ёзмоқда Дониёр Анорбаев исмли фойдаланувчи.\n"Шак-шубҳасиз, кўприк қурувчилари ҳам, концерт ташкилотчилари ҳам жавобгарликка бирдай тортиладилар. Бироқ бу фожиада одамларнинг ўзи ҳам қисман сабабчи бўлмоқда, чунки уларда баъзан оддийгина ўзини тутиш одоби етишмайди. Ҳаммамиз халқ сайлларида ва байрамларда баъзи одамлар, шу жумладан ёшлар, ўзларини ахлоқсизларча тутиб кўчаларни ифлослантираётганлари, тўсиқлардан сакраб ўтаётганлари, ўзларини калтафаҳмларча тутаётганларининг гувоҳи бўлганмиз. Бироқ қизиғи, бизлар бундайларга бефарқ бўлиб қолганмиз", дейди яна бир интернет фойдаланувчиси.\n"Бу ерда мутассади муассасалар ходимлари ҳам ўзларини яхши томондан намоён қилдилар, деб айта олмаймиз. Нима учун улар бунчалик кўп миқдордаги одамларнинг кўприкда йиғилишларига рухсат берди? Нима учун тартибни назорат қилмади? Ахир, 100 кишидан иборат бўлган тадбирлар милиция ходимларисиз ўтказилмаслиги кўзда тутилган-ку?\nНима учун қутқарув хизмати ўз вақтида жавоб бермади? Агар бу боғда шундай хизмат бўлган бўлса ҳали... Хавфсизлик хизматларининг масъулиятсизлиги ҳам бу фожиага катта даражада сабаб бўлган. Агар улар ўз вазифаларини тўлақонли адо этишганда, балки бундай оғир мусибат бўлмасмиди...\nФожиа қурбонларининг яқинларига ҳамдардлик билдирамиз, жароҳат олганларга эса тезроқ тузалиб кетишларини тилаб қоламиз", дейилади telegraf.uz нашрида.


Петербург метросини портлатишга Сурияда жанг қилаëтган ўшлик Абу Салоҳ буйруқ бергани иддао қилинмоқда\n19 май 2021, Тошкент вақти: 08:17\n“Таҳвид вал Жиҳод катибаси”нинг Абу Салоҳ лақаби билан танилган лидери Сирожиддин Мухторов. Фотосурат Ўш вилоят милицияси томонидан тақдим этилди.\nСанкт-Петербург метросида 2017 йилнинг 3 апрелида амалга оширилган портлашларни содир этганликда гумонланиб қўлга олинган 11 нафар ўзбек янги айбловга асосан “Таҳвид вал Жиҳод катибаси”га аъзо бўлганликда гумонланмоқда.\nМосква судида метродаги портлашни уюштирганликда гумонланган ўзбекларга янги айблов билдирилди\nМосква шаҳар суди 2017 йилнинг 3 апрелида Санкт-Петербург метросида портлашларни содир этганликда гумонланиб қўлга олинган ўзбекларга янги айблов билдирди.\nЯнги айбловга асосан портлашга алоқдор эканликда гумонланиб қўлга олинган 11 нафар ўзбек “Таҳвид вал Жиҳод катибаси”га аъзо бўлгани иддао қилинмоқда. Бунга қадар улар фақат террорчилик ва ноқонуний қурол савдосида айбланаётган эди.\n2017 йилнинг 3 апрелида Петербург метросидаги портлашни келиб чиқиши Қирғизистоннинг Ўш шаҳридан бўлган Россия фуқароси, 22 ёшли “худкуш Акбаржон Жалилов содир этгани” иддао қилинган эди. Бу ишга алоқадорликда айбланиб, миллати ўзбек бўлган жами 11 одам қамоққа олинган.\nПортлаш оқибатида 16 одам ҳалок бўлган, юздан ортиқ одам жароҳатланган.\nОрадан бир йил ўтган бўлса ҳам бирорта гуруҳ расман мазкур ҳужум учун масъулиятни ўз зиммасига олган эмас.\nБироқ негадир Россия ва Қирғизистон матбуоти бирорта гуруҳ расман мазкур ҳужум учун масъулиятни ўз зиммасига олмаганини ўз хабарларида эслатишдан тийиладилар.\n“Таҳвид вал Жиҳод катибаси” ва Абу Салоҳ\nАйни пайтда Россия Тергов қўмитаси Петербург метросидаги портлаш буюртмачиси “Таҳвид вал Жиҳод катибаси” лидери, келиб чиқиши қирғизистонлик бўлган ва Абу Салоҳ лақаби билан танилган Сирожиддин Мухторов эканини айтмоқда.\nҚирғизистон кучишлатар тузилмалари 28 ёшдаги Сирожиддин Мухторов Ўш вилояти Қорасув туманидаги Қашқарқишлоқда яшаганини тасдиқлайдилар.\nСирожиддин Мухторов қўмондонлик қилаётган “Таҳвид вал Жиҳод катибаси” 2017 йилнинг 17 мартида Ўш шаҳар суди қарори билан Қирғизистонда фаолияти тақиқланган экстремистик гуруҳ сифатида рўйхатга олинган.\nЎш вилоят милицияси расмийси Жениш Аширбаев Абу Салоҳ Қирғизистонни 2013 йилда тарк этганини билдирди:\n- У Марказий Осиёдан Сурияга борган туркийларнинг лидери сифатида танилган. У жума намозларида диний нуқтаи назардан тўғри бўлмаган ғояларни, Қирғизистонда тақиқланган террор ташкилотларининг мафкурасини тарғиб қилгани ортидан диндорларнинг қаттиқ қаршилигига учраши ортидан Қирғизистонни тарк этган,- деди Жениш Аширбаев.\nАбу Салоҳга қўйилаётган бошқа айбловлар\nЎш вилоят милицияси расмийси Жениш Аширбаев Қашқарқишлоқда 2015 йилда “Аҳмадий” оқимига мансуб бир фуқаронинг ўлдирилиши ҳолатини ҳам эслаб ўтди. Унинг айтишича, Ўш милициясида мавжуд маълумотларга кўра, бу фуқарони ўлдириш тўғрисида шахсан Сирожиддин Мухторов кўрсатма берган.\nМиллий хавфсизлик қўмитаси 2016 йилнинг 30 августида Бишкекдаги Хитой элчихонасига қилинган ҳужум Сирожиддин Мухторов буйруғи асосида амалга оширилган, деб билдирган.\n2016 йилнинг 30 августида ҳудкуш “Мицубиси Делика” автомашинасида эрталаб 9дан 40 минут ўтганда ўзини Бишкекнинг Хитойдаги элчихонаси олдида портлатиб юборган эди. Портлаш оқибатида уч нафар қирғизистонлик ярадор бўлган, элчихона биноси ва атрофдаги уйларгага зарар етказилган.\n2017 йилнинг сентябрида Миллий хавфсизлик қўмитаси Сирожиддин Мухторов буйруғи билан Қирғизистонда террор уюштирмоқчи бўлган шахс қўлга олингани тўғрисида маълумот тарқатган.\nСирожиддин оддий деҳқон оиласидан\nЎш вилояти Қорасув тумани Қашқарқишлоқ қишлоқ ҳукумати раиси ўринбосари Матазим Абдилдаев Сирожиддин Мухторов оддий деҳқон оиласида туғилиб ўсганини айтди.\nУнга кўра, бугунги кунда унинг ота-онаси, қариндошлари ва қўни-қўшнилари маънавий жиҳатдан жуда қийин вазиятда қолган.\n-Биз унинг маҳалласида тушунтириш ишларини олиб борганмиз.Ўшанда унинг яқинлари, қўни-қўшнилар бизга “Тушунтириш ишларини олиб боришни ҳам тўхтатинглар, шундоқ ҳам эл-юрт олдида шарманда бўлдик, бош кўтариб юролмай қолдик”, деб айтишди. Сирожиддин Мухторов оддий деҳқон оиласининг фарзанди, - деди Матазим Абдилдаев.\nОзодлик радиоси Сирожиддин Мухторовнинг оила аъзоларидан маълумот олишга муваффақ бўлмади. Бироқ Абу Салоҳ тарихини ўрганган Озодлик радиоси қирғиз хизмати мухбири Санжар Эралиевнинг айтишича, Сирожиддин Мухторовни яқиндан билган одамларнинг айримлари “Сирожиддин радикал гуруҳлар тузоғига тушиб қолган бўлиши эҳтимол, бироқ кучишлатар тузилмалар тафсилотларни тўлиқ ўрганмай, уни ёмонотлиқ қилаётган бўлишлари ҳам мумкин”, деган фикрдалар.\n“Таҳвид вал Жиҳод катибаси”\n“Таҳвид вал Жиҳод катибаси” Сурияда жанг қилаётган ўзбеклардан иборат гуруҳ экани айтилади. Гуруҳ аъзоларининг аксар қисми қирғизистонлик ўзбеклар экани тахмин қилинади.\n2014 йилда гуруҳ етакчиси – асли ўшлик Абу Салоҳ “Жабҳат ан-Нусра” ва бу гуруҳнинг онаси бўлган – “Ал-Қойда”га байъат берганини эълон қилганди.\nМазкур гуруҳ Сурия шимоли-ғарбидаги Идлиб вилоятида фаол. Ҳалқаро таҳлил марказлари, Сурия ва Ироқдан олинган хабарларга қараганда, “Таҳвид вал Жиҳод катибаси” мунтазам равишда “Жабҳат ан-Нусра” сафида туриб жанг қилади.


Свёртка жараёнини ҳисоблаш дискрет модуляцияланган сигналларни Амалий 1\nСвёртка жараёнини ҳисоблаш дискрет модуляцияланган сигналларни\nHajmi 96,59 Kb.\n1-Laboratoriya Reymbayeva shaxnoza 301-19 KI, Далолатнома 2, Далолатнома 2, Далолатнома 2, Далолатнома 2, Далолатнома 2, Далолатнома 2, Далолатнома 2, Далолатнома 2, Далолатнома 2, Далолатнома 2, 1- Amaliy mahg'ulot , 1- Amaliy mahg'ulot , MAHLIYO LOYIHA, aff7a3745d214ba49c667fd395302994\nСвёртка жараёнини ҳисоблаш\nДИСКРЕТ МОДУЛЯЦИЯЛАНГАН СИГНАЛЛАРНИ\nИшдан мақсад: Амплитудаси частотаси ва фазаси дискрет сигнал билан модуляция (манипуляция) ланган АМп, ЧМп, ФМп ва ФНМп (фазаси нисбатан манипуляция) ланган сигналлар вақт ва спектр диаграммаларини тадқиқ этиш.\n1. Компюьтер хотирасига дастурни киритинг. Осциллограф канал кучайтиргичи ёрдамида ҳар икки канал учун 1 катак 1В ва сигнал ёйиш масштабини 1 катак 0,25 мс қилиб ўрнатинг.\n2. «Вўбор кода» дарчасида: 1-3 иш жойдагилар 1-кодни; 4-6 иш жойларида 1-код; 7-9 иш жойларида 3-код ва 10-13 иш жойларида 4-кодларни ўрнатинг. Осциллограф экранидан кодлар вақт диаграммаларини чизиб олинг.\n3. "Вўбор вида модуляции" дарчасида «амплитудная» ни ўрнатинг ва осциллограф экранидаги тасвирни чизиб олинг.\n4. ЧМп, ФМп ва ФНМп сигналлар вақт диаграммаларини чизиб олиш учун 3-бандни, дарчаларда "частотная", "фазовая" ва «относительно фазавая» ҳолатлар учун қайтаринг.\n5. 1-кодни танланг ва «показать спектр сигнала» ёзуви ёнидаги «ДА» кнопкасини босинг. «Вўбор вида сигнала» дарчасида «код № 1» ни танланг ва экрандаги сигнал спектр диаграммаларини чизиб олинг.\n6. АМп, ЧМп, ФМп ва НФМп сигналлар учун 5-бандни навбати билан қайтаринг ва осциллограф экранидаги сигнал спектри диаграммаларини чизиб олинг.\n7. Частоталар тартиб рақамини 1 дан 5 гача алмаштириб, сигнал частотасини Герцларда ва амплитудасини Вольтларда ўрнатиб 10.1. жадвални тўлдиринг.\n1-бандни бажариш натижасида олинган осциллограммалар.\n3, 4 бандни бажариш натижасида олинган АМп, ЧМп, ФМп ва ФНМп сигналлар вақт диаграммалари.\n1-код учун олинган АМп, ЧМп, ФМп ва ФНМп сигналлар спектрограммалари.\nАМп, ЧМп, ФМп ва ФНМп сигналлар вақт ва спектрал диаграммаларини солиштириш натижасида қилинган ҳулосалар.\n"Вўбор вида модуляции" дарчасида «амплитудная» ни ўрнатинг ва осциллограф экранидаги тасвирни чизиб олинг\nЧМп, ФМп ва ФНМп сигналлар вақт диаграммаларини чизиб олиш учун 3-бандни, дарчаларда "частотная", "фазовая" ва «относительно фазавая» ҳолатлар учун қайтаринг\n1-код учун АМп\n1-код учун ЧМп\n1-код учун ФМп\n1-код учун ОФМп\nЧастота тартиб рақами (т/р)\nФурье қаторини тригонометрик ва комплекс шаклда ёзинг.\nФурье тўғри ва тескари ўзгартиришини умумий кўринишда ёзинг.\nЯкка тўғри бурчакли импульс спектрини чизинг.\nЯкка тўғри бурчакли импульс спектрига импульс давомийлиги қандай таъсир этади?\nТўғри бурчакли даврий импулслар кетма-кетлиги спектрал диаграммаси чизинг.\nТўғри бурчакли даврий импульслар кетма-кетлигида импульслар такрорланиш частотасини ўзгартирмасдан, уларнинг давомийлиги 2, 3. 4 маротаба кичиклаштирилганда унинг спектри қандай ўзгаради?\nТўғри бурчакли даврий импульслар кетма-кетлигидаги импульслар давомийлигини ўзгартирмасдан унинг такрорланиш частотасини 2, 3, ва 4 маротаба оширганда унинг спектри қандай ўзгаради?\nГармоник шаклдаги ташувчи сигнал тўғри бурчакли модуляцияловчи сигнал билан модуляция (манипуляция) лангандаги ҳолат учун унинг спектрал ва вақт диаграммасини чизинг. Бунда импулс даврийлиги такрорланиш даврининг ярмига тенг, яъни T/и қ2 га тенг қилиб олинг. T/и қQ-(тўлдирилганлик) коэффициенти деб аталади.\nГармоник шаклдаги ташувчи сигнал тўғри бурчакли импульслар билан модуляция (манипуляция) ланган ҳолат учун унинг вақт ва спектрал диаграммаларини чизинг. Бунда T/иқ2 қилиб олинг.\nГармоник шаклдаги ташувчи сигнал тўғри бурчакли импульслар билан модуляция (манипуляция) ланган ҳолат учун унинг вақт ва спектрал диаграммаларини чизинг. Бунда ҳам T/и қ2 қилиб олинг.\nФНМп ва ФМп сигналлар фарқини айтиб беринг.


“Бори элға яхшилиқ қилғил” - Халқ сўзи\n13:46 14 Февраль 2020 Маданият\nШоҳ ва шоир, буюк саркарда, давлат арбоби, олим, таржимон Заҳириддин Муҳаммад Бобур бутун башариятга улкан ижодий-маънавий мерос қолдирган. Уни бугун бутун дунёда ардоқлайдилар, ўқийдилар. Унинг биргина “Бобурнома” асарини шарқона қомусий асарларнинг энг яхши намунаси, десак янглишмаймиз. Ушбу асар дунёнинг кўплаб тилларига таржима қилингани ҳам сир эмас.\nАйни кунларда юртимизнинг барча гўшаларида Заҳириддин Муҳаммад Бобур таваллудининг 537 йиллигига бағишланган адабий кечалар, анжуманлар, давра суҳбатлари бўлиб ўтмоқда. шу муносабат билан Ўзбекистон ёзувчилар уюшмасида “Бори элға яхшилиғ қилғил” номли адабий кеча бўлиб ўтди. тадбирда ёзувчи-шоирлар, афғонистонлик адабиётшунос олимлар, ёш ижодкорлар ҳамда ОАВ вакиллари иштирок этди.\nТадбирни Ёзувчилар уюшмаси раиси Сирожиддин Саййид очиб берди. Шунингдек, анжуманда филология фанлари доктори Олимжон Давлатов, афғонистонлик олим Саййид Ҳожиддин, Тошқин Баҳойи, шоир Муҳаммад Козим Аминий, Фороб давлат университети ўқитувчиси Муҳаммад ашраф Шарифий Бобурнинг улкан саркардалик ва санъаткорлик жиҳатдан муҳим бой илмий ва адабий мерос қолдиргани ҳақида сўз юритди, ғазал ва рубоийларидан айтди. Ниҳол мукофоти совриндори Илёсбек Арабов томонидан Бобур ғазали хиргойи қилинган барча меҳмонларни хушнуд этди. Ёш ижодкорлар томонидан шоҳ ва шоирга бағишланган шеърларини ёддан айтиб берди.\nАдабий кечада “Бобурнома” ҳақида адабиётшунослар батафсил маълумот бериб ўтишди. Ҳозирда унинг 119 ғазали, бир масну шеъри, 209 рубоийси, 10 дан ортиқ туюқ ва қитъалари, 50 дан ортиқ муаммо ва 60 дан зиёд фардлари аниқлангани ҳамда девони таркибида умумий ҳажми 270 байтдан иборат 8 маснавий ҳам ўрин олганлиги баён қилинди.\nАфғонистон тарихини, жуғрофиясини, умуман, кўп жиҳатдан юртимни ўрганишда “Бобурнома” асари асосий манба ҳисобланади. — дейди афғонистонлик олим Тошқин Баҳойи. — Сабаби буюк олим ва давлат арбоби Мирзо Бобур учта ўлкани: Моварауннаҳр, Хуросон ва Ҳиндистон маданиятини шакллантирди ва бирлаштирди, десам муболаға бўлмайди. Биз афғон халқи ҳам ҳамиша Бобур таваллудини катта адабиёт, маънавият байрами сифатида нишонлаймиз, шоирни, унинг асарларини тадқиқ этамиз, қадрлаймиз.


БОШ БОШҚАРМА БОШЛИҒИ ҲИСОБОТ БЕРДИ - Ўзбекистон овози газетаси\nБОШ БОШҚАРМА БОШЛИҒИ ҲИСОБОТ БЕРДИ\nЎз севган иши, касби билан банд бўлган, шунинг ортидан рўзғор тебратаётган одам нима ҳақида кўпроқ ўйлайди? Бизнингча фаолиятини ривожлантириш, янгилик яратиш, даромад манбаини янада кенгайтириш орқали оиласи фаровонлигини ошириш ҳақида.\nВақтинча ишсиз, иш топишда қийинчиликка дуч келаётган, бирор-бир ижтимоий фойдали меҳнат билан банд бўлмаган кишини нима кўпроқ ташвишга солади? Табиийки, унга ҳам доимий иш ўрни, даромад манбаи керак.\nШу сабабли ҳам мамлакатимизда янги иш ўринлари ташкил этиш, оилаларнинг фаровонлигини таъминлашга жуда катта эътибор қаратилмоқда. Аҳолининг бандлик даражасини ошириш масаласи Ўзбекистон Халқ демократик партияси Дастурида ҳам асосий устувор йўналишлардан бири сифатида белгиланган. Жойларда партия ташкилотлари, депутатлик гуруҳлари бу борада қатор ташаббусларни амалга оширмоқда.\nХалқ депутатлари Фарғона вилоят Кенгашидаги ЎзХДП депутатлик гуруҳи вилоят Меҳнат ва аҳолини ижтимоий муҳофаза қилиш бош бошқармаси бошлиғининг 2013 йилда иш ўринлари ташкил этиш ва аҳоли бандлигини таъминлаш Дастури ижроси юзасидан ҳисоботини тинглаш масаласини Ижтимоий-маданий ривожлантириш масалалари доимий комиссияси иш режасига киритган эди. Яқинда доимий комиссия йиғилишида жорий йилнинг шу даврига қадар Дастур ижроси юзасидан амалга оширилган ишлар бўйича бош бошқарма бошлиғи Файзулла Қосимов ҳисобот берди.\nЙиғилишда вилоят Кенгашидаги ЎзХДП депутатлик гуруҳи аъзолари, туман, шаҳар Кенгашларидаги депутатлик гуруҳларимиз раҳбарлари ҳам иштирок этди.\nДастлаб 2012 йилда бу борада амалга оширилган ишларнинг натижалари таҳлил қилинди. Ўтган йили вилоятда 92,4 минг иш ўрни яратилгани, уларнинг 66 мингдан ортиғи қишлоқ жойларида вужудга келгани таъкидланди.\nДепутатлар ўтган йилда ташкил этилган янги иш ўринларини тармоқлар ва ҳудудлар кесимида таҳлил этди. Ишчи кучига эҳтиёж катта бўлган ҳудудларда барқарор иш ўринлари яратиш долзарб масала экани таъкидланди.\nЎзХДП депутатлик гуруҳи ўтган йили эришилган натижаларни янада мустаҳкамлаб, йўл қўйилган хатолар ҳамда камчиликлардан хулоса чиқарган ҳолда, 2013 йилда иш ўринлари ташкил этиш ва аҳоли бандлигини таъминлаш дастури ижросини тўлиқ таъминлашда фаол ҳамда амалий иштирок этишга алоҳида эътибор қаратаяпти.\n— Дастурга мувофиқ, шу йилнинг биринчи чорагида вилоятда 22,7 мингта янги иш ўрни ташкил этилди, — деди Файзулла Қосимов. — Уларнинг 67,2 фоизи қишлоқ жойларга тўғри келади. Кичик бизнес соҳасида 7 минг, уй меҳнати ва касаначиликни ривожлантириш йўли билан 7 минг, йирик объектларни қуриш ҳамда кенгайтириш орқали 1,9 минг иш ўрни яратишга эришилди.\nЙиғилишда иш ўринлари ташкил этиш ва аҳоли бандлигини таъминлаш борасидаги камчиликларга алоҳида эътибор қаратилди. Депутатлар вилоятда яратилган жами иш ўринлари орасида муқим иш ўринлари 59,8 фоизни ташкил этаёган пайтда, бу кўрсаткич Сўх туманида 46,4, Ёзёвон туманида 55,3, Қўқон шаҳрида 56,7, Қувасой шаҳрида эса бор-йўғи 39,8 фоизга етгани билан асло келишиб бўлмаслигини таъкидлашди.\nКАСАНАЧИЛИКНИ ЯНАДА КЕНГАЙТИРИШ ВА ҚЎШИМЧА ИМКОНИЯТЛАРДАН САМАРАЛИ ФОЙДАЛАНИШ БЎЙИЧА ТУМАН ҲОКИМЛИКЛАРИ ИШЧИ КОМИССИЯЛАРИ ФАОЛИЯТИ ТАЛАБГА ЖАВОБ БЕРМАЯПТИ. ВИЛОЯТДА КАСАНАЧИЛИК ЙЎНАЛИШИДА ОЧИЛГАН ИШ ЖОЙЛАРИ УМУМИЙ ЯРАТИЛГАН ИШ ЎРИНЛАРИНИНГ 5,2 ФОИЗИНИ ТАШКИЛ ЭТГАН. БУ КЎРСАТКИЧ МАРҒИЛОН ШАҲРИДА 3,7, ҚУВАСОЙ ШАҲРИДА 1,4, БАҒДОД ТУМАНИДА 3,6, ОЛТИАРИҚДА 2,5, РИШТОНДА 2,8 ВА УЧКЎПРИК ТУМАНИДА 2,6 ФОИЗГА ЕТГАН, ХОЛОС. ВАҲОЛАНКИ, БУ ЙЎНАЛИШДА ЯНГИ ИШ ЎРИНЛАРИ ТАШКИЛ ЭТИШ ИМКОНИЯТЛАРИ АНЧА КЕНГ.\n— Янги, барқарор ва юқори ҳақ тўланадиган иш ўринлари ташкил этиш аҳолининг ижтимоий ҳимояга муҳтож қатламини қўллаб-қувватлашнинг энг самарали усулидир, — дейди халқ депутатлари Фарғона вилоят Кенгаши депутати, ЎзХДП депутатлик гуруҳи аъзоси Фурқат Ҳамидов. — Шунинг учун дастур ижросини тўлиқ таъминлашга амалий жиҳатдан ҳисса қўшиш, таъсир кўрсатишга алоҳида эътибор қаратаяпмиз.\nДоимий комиссия йиғилишида ЎзХДП депутатлик гуруҳи аъзолари муҳокама этилган масала бўйича таклиф ва тавсиялар билдирди. Яратилган иш ўринлари, ишга жалб этиш борасида кўрилаётган чора-тадбирларни маҳаллий вакиллик ҳокимияти даражасида доимий равишда муҳокама этиб бориш, иш берувчиларга берилаётган имтиёзларни улар орасида кенг тарғиб этиш, жорий йилда вилоятдаги касб-ҳунар коллежларини тамомлаётган 59 мингдан ортиқ битирувчи бандлигини тўлиқ таъминлашда жамоат ташкилотлари ҳамкорлигини янада мустаҳкамлаш долзарб вазифа сифатида қайд қилинди.\nСАВДО, УМУМИЙ ОВҚАТЛАНИШ ШОХОБЧАЛАРИ ВА ХУСУСИЙ ҚУРИЛИШ ОБЪЕКТЛАРИДА ИШЛАЁТГАН ИШЧИ-ХОДИМЛАР МЕҲНАТИНИ РАСМИЙ ТАШКИЛ ЭТИШ, БУ БОРАДА ИШ БЕРУВЧИЛАР МАСЪУЛИЯТИНИ ОШИРИШ, МЕҲНАТ ШАРТНОМАЛАРИНИ МЕЪЁРИЙ-ҲУҚУҚИЙ ҲУЖЖАТЛАРГА МУВОФИҚ ТАРЗДА ТУЗИШ МАСАЛАЛАРИГА АЛОҲИДА ЭЪТИБОР ҚАРАТИШ ЗАРУРЛИГИ ТАЪКИДЛАНДИ.\nЙиғилишда келтирилган маълумотлар, билдирилган фикр-мулоҳазалар асосида доимий комиссия тегишли қарор қабул қилди. Унда Меҳнат ва аҳолини ижтимоий муҳофаза қилиш бош бошқармаси ва бошқа тегишли ташкилотларга 2013 йилда янги иш ўринлари ташкил этиш ва аҳоли бандлигини таъминлаш дастури ижроси билан боғлиқ ишларни янада жонлантириш, масъулиятини кучайтириш бўйича тавсиялар берилди.


“Биз янги боғлар яратамиз!” эко акцияси ташкил этилди. - "NAVOIY ISSIQLIK ELEKTR STANSIYASI" AJ\n2 “Биз янги боғлар яратамиз!” эко акцияси ташкил этилди.\n“Биз янги боғлар яратамиз!” эко акцияси ташкил этилди.\n2021 йилнинг 3 апрел куни “Иссиқлик электр станциялари” АЖ Бошқарув раисининг Навоий вилоятига ташрифи давомида илгари сурилган таклифлар асосида Кармана туманидаги “Қосим Шайх” масжидида “Биз янги боғлар яратамиз!” эко акцияси ташкил этилди. Акция давомида бундан ташқари Дўрмон жоме масжиди ва тумандаги Хўжа Сабр ота, Дўрмон қабристони, Навбаҳор туманидаги Қалқон ота масжиди, шунингдек, “Фарҳод”, “Бешкент”, “Арғун” каби 6 та маҳаллаларда 1000 тупдан ортиқ манзарали дарахтлар кўчатлари ўтқазилди, ҳудудларда ободонлаштириш ишлари олиб борилди.\nМазкур акция “ИЭС” АЖнинг 2021 йил 2-9 апрель кунларида Ўзбекистон бўйлаб энергетика тизими корхоналарида ўтказилаётган “Биз янги боғлар яратамиз!” эко акциясининг бир қисми бўлиб, вилоят ҳокими томонидан қилинаётган амалий ҳаракатлар ва кўмаклар билан ниҳоятда қизғин тарзда кечмоқда. Станциямиз жамоасининг 200 нафардан ортиқ кўнгилли ишчи-ходимлари мазкур эко акцияда фаол иштирок этмоқдалар. Мақсадимиз – бу каби акциялар негизида барча юртдошларимизни табиатимизни асрашга, юрт ободлиги йўлида бирлашишга чақилишдан ва имкон қадар ўз ҳиссамизни қўшишдан иборат,-дейди станция Бош директори, Халқ депутатлари Навоий вилоят кенгаши депутати Қаҳрамон Ғаниев.\nЭко акцияда Навоий вилоят ҳокимлиги, Кармана туман ҳокимлиги ва мутасадди ташкилотлари, Ўзбекистон Экологик партияси Навоий вилоят кенгаши ва вилоятдаги ОАВ вакиллари фаол қатнашдилар. Бу келгусида ушбу йўналишларда олиб борилаётган эзгу амалларга дебоча бўлишига ишонамиз.\n“Навоий ИЭС” АЖ Матбуот хизмати\n“Navoiy IES” AJda Fuqaro muhofazasi bo`yicha maxsus-taktik o`quv mashg`uloti o`tkazildi.


Ўзбекистонлик ёш гандболчилар жаҳон кубоги ғолибига айланди - Zamin.uz\n09:28 / 13.07.2018\nЎзбекистонлик ёш гандболчилар жаҳон кубоги ғолибига айланди\nИталиянинг Терамо шаҳрида Халқаро гандбол федерацияси тақвимига кирувчи 46-халқаро “Interamnia” жаҳон кубоги мусобақаси якунланди. Бу ҳақда МОҚ матбуот хизмати хабар берди.\nТурли ёш тоифалари ўртасида ўтказилган мусобақада жаҳоннинг 34 та мамлакатидан 123 та жамоа иштирок этди. Унда юртимиз шарафини РОЗК(Ўзбекистон U-18 терма жамоаси) ҳимоя қилди. Ҳамюртларимиз иштирок этган ёш тоифасида 14 та жамоа қатнашди.\nМураббийлар Улуғбек Икромов ва Зафар Азимов бошчилигидаги ёшларимиз гуруҳ босқичида “Ланестер” (Франция), “Грунвальд” (Польша), “Вирум Соргенфри” (Дания), “Моунтада” (Марокаш), “Козанис” (Греция) каби жамоаларга қарши кураш олиб боришди. Вакилларимиз илк ўйинда французларни 18:8 ҳисобида мағлуб этишди. Иккинчи ўйинда польшаликлар устидан 23:16 ҳисобида ғалаба қозонишди. Учинчи баҳсда эса юнонлар 26:8 ҳисобида таслим этилди. Марокашликлардан ҳам 21:14 ҳисобида устун келишди. Кейинчалик даниялик ёшларга кечган баҳсда ҳам 15:13 ҳисобида ғолиб бўлишди.\nГандболчиларимизга мусобақа ярим финалида яна ўша “Вирум Соргенфри” клуби рақиб бўлди ва ёшларимиз бу сафар ҳам рақибни таслим этишни уддалашди. Ҳисоб 15:8. Ҳал қилувчи баҳсни ҳамюртларимиз Швейцариянинг “Шеноис Женева” жамоасига қарши ўтказиб, 18:9 ҳисобида ғалаба қозондилар. Шу тариқа ҳамюртларимиз мусобақа давомида ўтказилган етти учрашувнинг барчасида зафар қучиб, олтин медалларга сазовор бўлдилар. “Замин” янгиликларини “Инстаграм”да кузатиб боринг\nЎзбекистонлик гандболчи қизлар қирғизистонлик рақибларини 93:0 ҳисобида мағлуб этишди\n6-05-2019, 23:40, Спорт\nЎзбекистон олимпия терма жамоаси АГМКни йирик ҳисобда мағлуб этди\n17-03-2019, 20:36, Спорт\n“Фарғона водийси кубоги”: “Нефтчи” турнирни ғалаба билан бошлади\n9-10-2018, 23:02, Спорт\nФутзал. Ўзбекистон терма жамоаси жаҳон чемпионлигини қўлга киритди\n3-12-2017, 21:00, Спорт\n«Уч миллат кубоги»: Ўзбекистон аёллар термаси муддатидан аввал ғолибликни қўлга киритди\n19-08-2017, 22:50, Спорт\n8-12-2014, 11:16, Спорт\nКеча, 19:24, Спорт\nКеча, 00:23, Маданият


Америкаликлар 9/11 террор хуружини хотирламоқда\n11 сентябр куни америкаликлар қарийб 3 минг киши ҳаётига зомин бўлган террор ҳужумининг 11 йиллигини хотирламоқда.\n11 сентябр куни Ню Йоркнинг муқаддам Жаҳон Савдо марказининг эгизак бинолар турган майдонида бўладиган хотира маросимида қурбон бўлганларнинг қариндошлари ўз яқинлари номини баланд овозда ўқиш маросимини ўтказмоқда.\nХотира маросимлари Ал-Қоида террорчилари ҳужум уюштирган Пентагон биноси ва Пенсилваниядаги майдонда ҳам бўлиб ўтмоқда.\nПрезидент Барак Обама эса Оқ Уйда чиқиш қилди ва ушбу фожиа қурбонлари ҳеч қачон унутилмаслиги, уларнинг хотираси Американи халқаро террорга қарши янада кучлироқ курашишга даъват қилишини таъкидлади.\n9/11 дан 11 йил ўтиб\nУшбу сана олдидан чиқиш қилган Мудофаа вазири Леон Панетта АҚШ ҳар доим террор таҳдига нисбатан ҳушёр туриши ва кимдир АҚШга ҳужум қилса, бунинг учун жавоб бериши муқаррар экани ҳақида гапирди.\n- Бугун биз бу ерга ўз ваъдамизни — 9/11 қурбонлари хотираси, уларнинг оила-аъзолари, барча америкаликлар олдида берган ваъдамиз — ватанимизга қарши ҳар қандай террор таҳдидига қарши ҳамиша ҳушёр бўлиш ва Америкага бирор кимсанинг ҳужум қилишига йўл қўймаслик ҳақида берган ваъдамиз устида яна бир бор мулоҳаза қилиш учун йиғилдик, деди, жумладан Панетта.\nСўнгги 11 йил ичида Ал-Қоиданинг кўплаб етакчилари ўлдирилди. Булар орасида тармоқнинг етакчиси Усама Бин Ладин ҳам бор.\nАл-Қоида террор тармоғи етакчиси Айман ал-Завоҳирий эса видео орқали дунёга мурожаат қилиб, ўз ўринбосари Абу Яҳё ал-Либийнинг ҳам ўлганини тасдиқлади.\nОқ Уй маъмурияти Яҳё ал-Либийни Ал-Қоида тармоғининг амалиётлари ташкилотчиси ва бош менежери, деб ҳисоблаб келарди.\nАммо дунё бўйлаб Ал-Қоиданинг ўлдирилган етакчилари сони ортиб борар экан, Америкада 9/11 хуружида жароҳатланган ва шу боис ҳаётдан кўз юмаётган инсонлар сони ҳам ўсиб бормоқда.\nАҚШ Соғлиқни сақлаш вазирлиги берган маълумотга кўра, портлаш чоғида тарқалган газдан заҳарланган хасталардан 1000 нафарга яқини ўлган.\nНю Йорк Ўт ўчириш хизмати эса савдо бинолари қулаган кезда вайроналар остида қолган 64 кишининг ҳаётини сақлаб қолган, аммо ўзи заҳарлангани боис кейинчалик оламдан ўтган 9 қутқарувчининг исмини террор хуружи қурбонлари номлари рўйхатига қўшиб қўйди.\nУшбу фожеадан сўнг хасталанганлар орасида қурувчилар, ўт ўчирувчилар, полициячилар, шунингдек, фожиа содир бўлган ҳудудга яқин атрофда яшаган одамларнинг кўпчилиги оғир хаста.\nАҚШ федерал ҳукумати ушбу фожиа оқибатида хаста бўлган одамларда учраётган саратон касаллигининг 50 та турини давлат кўмагида даъволанадиган хасталиклар рўйхатига қўшди.\nШу кунларда 70 мингга яқин ўт ўчирувчилар, полиция офицерлари ва биринчи ёрдам кўрсатганлар ҳукумат кўмагида даволанмоқда.\nФожианинг 11 йиллиги муносабати 11 Сентябр миллий музейининг очилиши ҳам кутилган эди. Аммо қиймати 1 миллиард 400 миллион доллар бўлган лойиҳанинг етакчиси воқеадан қолган ашёлар ва хотираларни йиғиш учун яна бир неча йиллар керак бўлишини айтди.


«Бухоро» ўтган мавсум жамоа шарафини ҳимоя қилган кўпгина футболчилар билан хайрлашди - Offside.uz – Offside'да бўлинг, офсайдда қолманг!\n«Бухоро» ўтган мавсум жамоа шарафини ҳимоя қилган кўпгина футболчилар билан хайрлашди\n«Бухоро» йиғинни ўз қароргоҳида олиб бормоқда\nБахтиёр Ашурматов бошқарувидаги «Бухоро» режага кўра 3 январдан янги мавсумга тайёргарликни бошлаган. Бу ҳақда клуб матбуот хизмати хабар бермоқда.\nЖамоа айни дамда ўқув-йиғинни ўз қароргоҳида олиб бормоқда. Футболчилар кунига икки маҳалдан шуғулланяпти. Эрталабки машғулотлар жисмоний тайёргарликни яхшилашга қаратилаётган бўлса, куннинг иккинчи ярмида техник-тактик жиҳатлар устида машғулот олиб борилмоқда.\nРаҳбарият бош мураббий олдига таркибни ёшартириш ва шу билан қаторда барқарор жамоа шакллантириш вазифасини қўйган. Бухородаги йиғин 15 январга қадар давом этттирилади. 18 январ куни эса жамоа аъзолари Тошкентда йиғилиб, тайёргарликни давом эттиради.\nМазкур пойтахт йиғини чоғида, бир қатор синов-назорат учрашувларини ташкил этиш режалаштирилган. Спарринг-рақиб сифатида «Андижон», «Сурхон», «Бунёдкор» ҳамда «Сўғдиёна» жамоалари танланган. Бухороликлар Тошкентда 31 январга қадар йиғин ўтказади.\nТаркибда сезиларли ўзгаришлар бўлиши турган гап. Сабаби ўтган мавсум жамоа шарафини ҳимоя қилган кўплаб футболчилар билан хайрлашилган. Шу боис селекция бўйича мураббийлар штаби айни дамда иш олиб бораётганини, Тошкент йиғини чоғида янги футболчиларнинг келиб қўшилишини айтиш мумкин.\n12/01, 15:20 0


Ер участкаларини давлат ва жамоат эҳтиёжлари учун бериш тартиби тасдиқланди - 30.01.2019, Sputnik Ўзбекистон\nЕр участкаларини давлат ва жамоат эҳтиёжлари учун бериш тартиби тасдиқланди\nЕр участкасини ажратиш учун туман (шаҳар), Тошкент шаҳар ҳокимлигига ариза берилади. 30.01.2019, Sputnik Ўзбекистон\nЕр участкасини ажратиш учун туман (шаҳар), Тошкент шаҳар ҳокимлигига ариза берилади.\nТОШКЕНТ, 30 янв – Sputnik. Ҳукумат қарори билан Ер участкаларини давлат ва жамоат эҳтиёжлари учун бериш тартиби тўғрисидаги низом тасдиқланди, деб хабар қилди Адлия вазирлигининг "Ҳуқуқий ахборот" канали.\nНизомга мувофиқ, давлат ва жамоат эҳтиёжлари учун ер участкаларини олиб қўйишга ер участкаси эгалари билан очиқ муҳокама ўтказилганидан ҳамда етказилган зарарнинг ўрни тўлиқ қопланганидан кейин рухсат берилади.\nДавлат ва жамоат эҳтиёжлари учун ер участкаси ажратиш бўйича материалларни тайёрлаш “Давергеодезкадастр” қўмитасининг ҳудудий органлари томонидан амалга оширилади.\n11 Январ 2019, 21:28\nЕр участкаси ажратиш бўйича материалларни тайёрлаш ишлари ҳокимнинг қарори билан белгиланган ер участкаси ажратилаётган юридик ёки жисмоний шахс (буюртмачи) ҳамда кадастр органлари томонидан шартнома асосида бажарилади.\nБуюртмачи ер участкасини ажратиш учун туман (шаҳар), Тошкент шаҳар ҳокимлигига ариза беради.\nАжратилаётган ер участкалари қурилиш органлари билан “YERELEKTRON” автоматлаштирилган ахборот тизими орқали келишилиши лозим.\nТегишли ташкилотларнинг ижобий хулосалари ва келишувлари олингандан кейин туман (шаҳар), Тошкент шаҳар ҳокими икки кун муддатда ер участкаси ажратиш ҳақида қарор қабул қилади.\nҚарор асосида уч кунда ер участкаси чегаралари белгиланади.


Энг яхши курашчи "Nexia-3" билан тақдирланди + ФОТО / Olamsport.com\n08 дек 19:35\nЭнг яхши курашчи "Nexia-3" билан тақдирланди + ФОТО\nСурхондарё вилояти ҳокими соврини учун катта кураш мусобақаси ўтказилди.\nТермиз шаҳрида Ўзбекистон Республикаси Конституцияси қабул қилинганлигининг 27 йиллиги ҳамда қишлоқ хўжалиги ходимлари кунига бағишлаб Сурхондарё вилояти ҳокими соврини учун миллий кураш бўйича эркаклар ўртасида вилоят очиқ турнири бўлиб ўтди.\nМусобақанинг тантанали очилиш маросимидадан сўнг анъанага кўра, беллашувларни кекса ва жажжи полвонлар бошлаб берди. Шундан сўнг, юртимизнинг турли вилоятларидан, вилоятимиз шахар, туманлардан ва Термиз давлат университетидан биттадан жамоа бўлиб келган 100 нафарга яқин номдор курашчилар 66, 73, 81, +90 кг. вазн тоифасида ўзаро беллашдилар.\n66 КГ. ВАЗН ТОИФАСИДА\n1-ўрин – Муҳриддин Тиловов (Андижон);\n2-ўрин – Баҳодир Бобоев (Сурхондарё);\n3-ўрин – Аброр Жабборов (Сурхондарё);\n3-ўрин – Қобул Аҳмедов (Хоразм)\n81 КГ. ВАЗН ТОИФАСИДА\n1-ўрин – Арслон Тожиев (Қашқадарё);\n2-ўрин – Ўрол Содиқов (Сурхондарё);\n3-ўрин – Бозор Абдураҳимов (Сурхондарё);\n3-ўрин – Умар Бозоров (Сурхондарё)\n+90 КГ. ВАЗН ТОИФАСИДА\n1-ўрин – Самижон Убайдуллаев (Сурхондарё);\n2-ўрин – Зиёдулло Нодиров (Сурхондарё);\n3-ўрин – Муҳсин Ҳисомиддинов (Сурхондарё);\n3-ўрин – Абдулла Тангриев (Сурхондарё)\n66 ҳамда 81 кг. вазн тоифаларида ғолибликни қўлга киритган курашчилар 10, 3 ва 2 миллион сўмдан пул мукофотлари ва телевизор, +99 кг. вазн тоифасида 2-ўрин соҳиби 10 миллион, 3-ўринни эгалланган полвонларнинг ҳар бири 5 миллион сўм пул мукофотлари ва телевизорлар билан тақдирланди.\n1-ўринга муносиб топилган курашчи Самижон Убайдуллаевга Бош соврин – “Nexia-3” автомашинаси калитини Сурхондарё вилояти ҳокими Тўра Боболов топширди.\nЎзбекистонда хизмат кўрсатган артист Лола Аҳмедова, хушовоз хонанда Озода Нурсаидова томонидан ижро этилган куй-қўшиқлар барчага байрам кайфиятини улашди. Сурхондарё вилояти ҳокими соврини учун миллий кураш бўйича вилоят очиқ турнирида Ўзбекистон миллий кураш федерацияси раиси биринчи ўринбосари К.Юсупов иштирок этди.\nЎзбекистон кураш ассоциацияси матбуот хизмати


Ўзбеклар кўзингизни очинг: 2019 йилнинг 1-чи ярмида муҳожирларимиз Россиядан Ўзбекистонга 2 миллиард доллардан кўп пул юбордилар - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n01:24 - Ўзбеклар кўзингизни очинг: 2019 йилнинг 1-чи ярмида муҳожирларимиз Россиядан Ўзбекистонга 2 миллиард доллардан кўп пул юбордилар\nРоссия Марказий Банки тарқатган маълумотларга кўра, жорийдаги йилнинг биринчи ярмида Россияда ишлаётган ўзбекистонлик муҳожирлар Ўзбекистонга 2 миллиардан кўпроқ пул юборибдилар. Ўтган йилнинг шу даврида 1,8 миллиард доллар юборилган экан.\nМарказий Осиёнинг бошқа давлатларига Россиядан юборилган пул қуйидагича:\n- Тожикистон: $1,1 млрд\n- Қирғизистон: $935 млн\n- Қозоғистон: $268 млн\nҚаранг, бу кетишда, йилнинг 2-чи ярмида ҳам Россиядан шунча пул келса, ҳаммаси бўлиб бу йил $4,5 миллиард атрофида пул келган бўлади. Бизда Давлат Бюджетининг даромад қисми 2018 йилда $7,7 миллиард бўлганини, 2019 йилнинг Давлат Бюджети ҳатто эълон қилинмаганини, аммо $8 миллиард атрофида бўлишини тахмин қилиш мумкинлигини ҳисобга олсак, Россиядан келган $4,5 миллиард пул Давлат Бюджети даромад қисмининг ярмидан ҳам кўпроқ бўлади. Бу дегани, Ўзбекистон давлат сифатида ўлиб бўлди деганидир.\nАввал хабар берганимиздек, Россиянинг расмий идоралари билдиришича, Ўзбекистондан Россияга борган меҳнат муҳожирларининг сони 3 йилдан бери ортиб бормоқда. 2017 йилда 1,9 млн эди, 2018 йилда 2 млн, 2019 йилнинг июль ойида 2,1 млн бўлди. Кўрдингизми, Ўзбекистоннинг 33 миллионлик аҳолисидан бор-йўғи 2,1 миллиони Россияда ишлаб, Ўзбекистонга Давлат Бюджети даромад қисмининг ярмидан кўпроқ пул юбормоқдалар. Бу ерда ҳам, Ўзбекистон давлат сифатида ўлиб бўлганини қайтариш керак.\nЭътибор беринг, Шавкат Мирзиё ҳокимиятга келиб, гўёки катта лойиҳалар бошлагандан бери, Ўзбекистондан меҳнат муҳожири сифатида Россияга қочаётганларнинг сони ортиб бормоқда. Бошқа мамлакатларга қочиш ҳам шу каби ортиб бораётгани шубҳасиз. Чунки, бошқа мамлакатларда муҳожирлар Россиядагидан ҳам кўп пул топмоқдалар.\nШулардан тушунаверингки, “Бирлик” Халқ Ҳаракати Партияси ва унинг жарчиси “Ҳаракат” Агентлиги йиллардан бери айтиб келаётганидек, Ўзбекистонда аҳвол йил сайин ёмонлашиб бормоқда. Шавкат Мирзиёнинг тутзорларни кенгайтириш, аччиқ гармдори экиш, чет эллардан Ўзбекистонга инвесторлар олиб келиш чақириқлари ҳеч қандай ижобий натижа бераётгани йўқ, бермайди ҳам. Чунки, Ўзбекистон косметик эмас, ФУНДАМЕНТАЛ ислоҳотларга муҳтож.


Мактабларда шаҳмат дарсларини ташкил этиш ҳақида\nМаълумки, шаҳмат ўйини мантиқни ривожлантириб, ақлий қобилиятни яхшилашга хизмат қилади. Жуда кўп олимлар бола онггини ривожлантиришда шаҳматнинг ўрни беқиёс эканлигини таъкидлашган. Шунингдек, шаҳмат инсонда сабр-тоқатни шакллантиради ҳамда шошқалоқлик одатидан ҳалос этади. Aмалда барча шаҳмат ўйинини яхши ўйнайдиганлар ўзларининиг ақлий етуклиги ва вазминлиги билан бошқалардан ажралиб туради.\nМуаллиф: QODIROVA MUNISA ABDURASUL QIZI 331\nЎзбекистон миллий валютаси - сўмнинг график кўринишини жорий этиш ҳақида\nМамлакатимизда сўнгги йилларда барча соҳаларда кенг кўламли ислоҳотлар олиб борилмоқда. Ҳозирги вақтда миллий валютамиз билан Интернет сайтларда ва турли онлайн дўконларда электрон тўловлар амалга оширилмоқда. Сўм транзакцияларда UZS шаклида кўрсатилади. Шунингдек, супермаркетларда ва бошқа савдо нуқталарида ҳам сўм тўлиқ ёзилади. Шу сабабли, бошқа мамлакатлар қатори бизда ҳам сўмнинг график кўринишини жорий этиш керак. Мисол учун, Қозоғистонда тенге ₸ кўринишида, Қирғизистонда сом ⊆ кўринишида, Европа Иттифоқида евро € кўринишида ва ҳ.к. Сўмнинг график белгиси жорий қилинса, матнларда ҳам белгилар қисқариб сўмни ёзиш қулайлашади. Пештахталарда нархлар шрифти ҳажми катталашади.\nМуаллиф: XOLBOYEV ILXOM SHAVKATOVICH 1472\nСветофорлар ишлаш вақтини узайтириш ҳақида\nРеспубликамизда автомобиллар сони кун сайин кўпайиб бораётганини ҳисобга олган ҳолда Тошкент шаҳрида светофорлар ишлаш вақтини узайтиришни таклиф этаман. Шаҳарнинг айрим қисмларида светофорлар соат 23:00 дан кейин ишлашдан тўхтайди, тўғрироғи, фақат сариқ чироқ ёниб туради. Лекин асосий масала шундаки, ҳозирги кунда аҳолининг автомобилда ҳаракатланиш вақти ҳам сезиларли равишда узайган, ҳатто, карантин вақтида ҳам соат 00:00 ва 01:00 ларда шаҳримизнинг кўплаб қисмларида автомобилларнинг ҳаракати етарлича кўп.\nМуаллиф: RAXIMJONOV QOBILJON TO‘LQINJON O‘G‘LI 675\nЭнг сара 100 та ҳикояни саралаб халқимизга етказиш ҳақида\nФилологлар, журналистлар, адабиётчилар, шоирлар ва зиёлилардан ишчи гуруҳ тузилиб, ўзбек адиблари ёзган энг сара 100 та ҳикояни ажратиб олиш керак. Буни facebook ва бошқа ижтимоий тармоқларда овозга қўйиш орқали ҳам аниқлаш мумкин. Саралаш жараёни оммавий ахборот воситалари орқали эфирга узатилиб борилиши мақсадга мувофиқ бўлади. 100 та ҳикоя саралаб олингач, рассомлар ўртасида уларнинг ҳар бирига иллюстрациялар танловини ўтказиш зарур.\nМуаллиф: XAMDAMOV HAYDARBEK KARIMOVICH 665\nЮртимизнинг шарқий ва ғарбий ҳудудларида транспорт қатновини қулайлаштириш ҳақида\nБугунги кунда мамлакатимизнинг водий вилоятлари ва пойтахт қисмини бошқа (марказий, жанубий ва ғарбий) ҳудудлар билан боғлашда М-39 трассаси асосий йўл сифатида фойдаланилади. Ушбу трассанинг Самарқанд вилоятидан ўтган 200 кмлик қисмининг аксарияти аҳоли гавжум масканлардан ўтганлиги ва автомобиль тезлигининг чекланиши ушбу ҳудуддан қатнашда бир қанча ноқулайликларни юзага келтиради. Ушбу ҳудудда транспорт юкламасини камайтириш учун Навоий вилояти Нурота туманини Жиззах вилояти Фориш тумани билан боғлайдиган йўл (кейинги ўринларда “шимолий йўл”) аслида транспортда қатнаш учун жуда қулай. Энг асосийси, Нурота тумани ҳудудидан ўтган 140 кмлик асфальт йўл ҳатто пойтахтнинг айрим кўчаларидан яхши ...\nМуаллиф: NISHANOV RUSTAM IBRAIMOVICH 2821\nТўй маросимларини 30 кишилик тартибда ўтказилишини доимий сақлаб қолиш тўғрисида\nИжтимоий тармоқларда “яшил” ҳудудларда 30 кишилик тўйларни ўтказишга рухсат берилганини гувоҳи бўлмоқдамиз. Кўпчилик тўйлардаги бундай чегара карантиндан кейин ҳам сақланиб қолишини хоҳламоқда. Шу сабабли, Олий Мажлис Қонунчилик палатаси Кенгаши ва Сенати Кенгашининг “Тўйлар, оилавий тантаналар, маърака ва маросимлар, марҳумнинг хотирасига бағишланган тадбирлар ўтказилишини тартибга солиш тизимини янада такомиллаштириш тўғрисида”ги Қўшма қарорида белгиланган тўйларга 200 кишидан ортиқ меҳмон чақирмаслик ҳақидаги қоидани “30 кишилик” деб ўзгартиришни таклиф қиламан. Тўй тараддудида юрганларнинг кўпчилиги шу кунларда тезроқ тўйини ўтказишга шошилаётгани сир эмас. Ёшлар ҳам бунга қаршилик қилаётгани йўқ. Тўйларни ихчам, дабдабабозлик ва исрофгарчиликларсиз ...\nМуаллиф: NURMATOV JAVLONBEK ABDUNABIYEVICH 10811\nКатта автомобиль йўллари бўйида жойлашган мактаблар яқинида ер ости ўтиш жойларини қуриш ҳақида\nМамлакатимизда автомобилсозлик саноати ривожланаётгани ва халқимиз фаровонлиги юксалаётгани боис транспорт воситалари сони кўпайиб бормоқда. Бу эса йўл ҳаракати хавфсизлигини таъминлаш масаласи муҳимлигини тақозо этади. Аҳоли, айниқса, болаларга йўлларда хавфсиз ҳаракатланиш қоидаларини ўргатиш муаммони ҳал этишнинг самарали усулларидан бири, албатта. Лекин, болаларга йўлларда хавфсиз ҳаракатланиш қоидаларини ўргатишнинг ўзи камлик қилади. Ҳозирда мамлакатимиздаги жуда кўплаб мактаблар йўл ёқасида жойлашган, баъзи мактабларга эса йўл ёқаси бўйлаб борилади. Бундай вазиятда ота-онаси билан келган ўқувчилар бир амаллаб бу йўллардан ўтиб олар, лекин бирор сабаб билан кузатувчисиз, мактабга ёлғиз қатнайдиган ўқувчилар бу йўлларда қийналишади.\nМуаллиф: PO‘LATOV ULUG‘BEK SHAVKAT O‘G‘LI 2100\nТуман ва шаҳарларда янги яшил ҳудудларни яратиш ҳақида\nТошкент шаҳрида аҳолининг мазмунли ҳордиқ чиқариши ва шаҳарнинг экологик ҳолатини яхшилаш мақсадида шаҳарнинг ҳар бир туманида янги, аттракционларсиз камида 2 000 та дарахтга эга боғ ёки хиёбон барпо этишни таклиф қиламан. Ушбу боғ ва хиёбонларни қулай ўриндиқлар, велосипед йўлакчалари ва фонтанлар билан бойитишни таклиф қиламан. Ушбу лойиҳа шаҳримиз аҳолисини бўш вақтини табиат бағрида мароқли ўтказиши, дам олишлари ва шаҳардаги ҳавонинг янада тозаланишига катта ҳисса қўшади. Бунда, ушбу боғ ва хиёбонларнинг камида биттасини намунавий тарзда қолганларидан анча катта қилиб, камида 20 000 дарахт экилса, шаҳримизнинг энг ажойиб, сўлим жойларидан бирига ...\nМуаллиф: MAXSUDOV ROVSHAN OLIMJON O‘G‘LI 23017\nОлий Муҳандислик (Инженерлик) академиясини ташкил этиш ҳақида\nЯқин вақт оралиғида юртимизда содир бўлган қатор нохуш табиий ва техноген характерга эга бўлган ҳодисалар комплекс ривожланишда муҳандислик (инженерлик) соҳасига эътиборнинг сусайиб кетганлигини намоён этди. Мутахассислик бўйича таълимнинг амалиёт билан ҳамнафас олиб борилмаслиги натижасида ҳозирги кунда, асосан, муҳандислик (инженерлик) соҳаси устоз-шогирд анъанаси асосида шаклланиб келмоқда. Бунинг натижасида соҳага оид айтарли янгиликлар деярли кўринмайди. Кўпчилик, жумладан, тадбиркорлар ҳам тайёр технологияни четдан харид қилишни ёки нусха кўчиришга мажбур бўлмоқда. Муҳандислар (инженерлар) бугунги ривожланиш босқичида исталган ишлаб чиқариш жараёнининг ажралмас қисми бўлишлари табиий. Уларнинг хулосалари доимо инобатга олиниши зарур. Тажрибали муҳандис (инженер)ларга ...\nМуаллиф: MAXKAMOV KOMIL SIDDIKOVICH 650\nБарча идора ва ташкилотларнинг Республика бўйича ягона маълумотлар базаси ёки телеграм ботини яратиш ҳақида\nАфсуски, ҳозирги кунда барча ташкилотларнинг хам расмий сайти мавжуд эмас, мавжудлари ҳам ўз сайтларини янгилаб боришмайди. Уларнинг аксариятида боғланиш мумкин бўлган телефон рақамлари ишламайди, электрон почта манзилига юборилган мурожаатингиз узоқ вақт ўрганилмай қолиб кетади. Бу эса, ҳозирги кунда энг долзарб бўлиб турган “масофадан (уйдан) туриб мурожаат йўллаш” ёки хизматлардан фойдаланиш имкониятини чекламоқда.\nМуаллиф: RUSTAMOV AZIZ AZAMATOVICH 847


Самарқанд вилоятида 321 та йирик лойиҳа амалга ошириладиHaqida.net\nHome Dunyo Самарқанд вилоятида 321 та йирик лойиҳа амалга оширилади\n«Оддий юртдошларимиз бугун ҳаётдаги ўзгаришлардан рози бўлиб, мамнун бўлиб гапираётгани, ўзлари ҳам ана шу ўзгаришларнинг иштирокчисига айланиб бораётгани – бу бизни қувонтиради. Ҳақиқатан ҳам, халқимиз бугун ҳаракатга келди. Одамларда ишонч пайдо бўлди. Давлат органлари халққа, халқимиз эса ўз олдига қўйган мақсадларга қараб интила бошлади.\nСаноат, хизмат кўрсатиш ва қишлоқ хўжалиги соҳасини оладиган бўлсак, умумий қиймати1 триллион 800 миллиард сўмлик 321 та йирик лойиҳани амалга ошириш бошланди», – деди давлат раҳбари.\n«Бу корхоналарнинг барчаси ички бозоримиз учун, одамларимиз учун керакли маҳсулотлар чиқариб, Ватанимиз равнақи ва халқимиз фаровонлигига хизмат қилмоқда.\nМен ўз маблағи, ташкилотчилиги билан ҳеч бўлмаганда 2-3 та иш ўрни яратган тадбиркорни бошимга кўтаришга тайёрман, деб айтган гапларимни бугун ҳам такрорлашдан чарчамайман. Мана, Самарқанднинг ўзида шунча корхоналар очилиб, минг-минглаб иш ўринлари яратилаётган экан, бунинг учун вилоятдаги барча кичик бизнес ва тадбиркорлик соҳаси вакилларига чин юракдан раҳмат айтмоқчиман», – деди Президент.


Машина эвазига қарз қайтарма лизинг | Mogo.uz\nМашина эвазига қарз хайдаш хуқуқи билан\nАвтомобил хавфсизлигига кредит: Калкулятор\nОйлик тўлов: 353 615 Сум\nАвтомобиль эвазига қарз олинг ва автомобилингиздан фойдаланишда давом этинг\nАвтомобиль бахосидан 70%ни ёки 8 млндан 100 млнгача олишни хисобланг\n2010 йилдан юқори бўлган Chevrolet автомобилини танланг. Сиздан ойлик даромад талаб этилмайди.\nМашина эвазига қарз олинг\nАвтомобиль эвазига қарз- бу маблағ олиш ва автомобильдан олдингидай фойдаланиш демакдир. Фақат битта чеклов: бундай автомобильни сотиб ёки алмаштириш имкониятисиз. Шартнома муддати тугануга қадар қарз суммаси тўланиб боради ва сиз яна ўз автомобилингизга тўлиқ эгалик қиласиз\nМОГО билан хамкорлик қилишнинг афзаллиги узоқдан туриб барча операцияларни амалга ошириш демакдир. Сайтимизда ариза тўлдириш 5 дақиқа вақт талаб қилади. Натижасини 30 дақиқа ичида оласиз.\nОфисимизга ташриф буюриб расмиятчиликларни тугатиш қолди холос. Бизнинг компания зудлик билан автомобиль эвазига қарз олишни кафолатлайди.\nФилиалимизга ташриф буюриб ёки сайтимиз орқали ариза топширинг. Дастлабки аниқ бахони олиш учун керакли маълумотларни киритинг\nМОГО мутахассисининг таклифини кутинг. Аризани кўриб чикиш 30 дақиқа ичида.\nБахолаш ва шартнома имзолаш учун автомобилингизни тақдим этинг – бу автомобиль эвазига қарз олиш учун керак буладиган қадам.\nМаблағни банк хисоб рақамингизга утказиб олинг. Қарзни узиш учун ойлик тўловни ўз вақтида тўлашни унутманг.\nАриза берувчининг ёши 22 ёшдан 55 ёшгача\nЯшаш манзили: Тошкент, Андижан, Самарканд ва бошқа барча вилоятлар\nАмалдаги фуқаролик паспорти, СТИР, ҳайдовчилик гувоҳномаси ва автомобиль техник паспорти\nАвтомобильга эгалик хуқуқи\nДаромадингиздан қатъий назар\nКредит тарихингизга боғланмаган холда\nСизга маблағ зарур, лекин автомобилингизни сотиб юбора олмайсизми? Хайдаш хуқуқи билан автомобилингиз эвазига қарз олишингизни таклиф қиламиз.\nБиз тез ва сифатли ишлаймиз. исталган мижоз аризасини 30 дақиқа ичида кўриб чиқишни кафолатлаймиз. Шу куннинг ўзида филиалларимиздан бирида ёки банк хисоб рақамингиз орқали маблағ оласиз.\nМОГО хизматларидан фойдаланиб автомобилингизни шаффоф бахоланишига ишонч хосил қилинг. Автомобиль бозор бахосидан 70% ёки 100 млн сумгача маблағ олинг


Бозор тамойилларига ўтиш – бензин тақчиллиги муаммосини ҳал қилди – вазирлик - 06.10.2021, Sputnik Ўзбекистон\nБугунги кунда истеъмолчиларга маҳаллий бензин билан бир қаторда Аи 92-95 маркали импорт бензин ҳам етказиб берилмоқда. 06.10.2021, Sputnik Ўзбекистон\nТОШКЕНТ, 6 окт – Sputnik. Ўзбекистонда бензин нархларини давлат томонидан тартибга солиш бекор қилинган, айни дамда маҳсулот нархлари нефтнинг дунё бозоридаги нархи ҳамда ишлаб чиқарувчи харажатлари асосида белгиланади, деб хабар қилмоқда Энергетика вазирлиги.Нефтни қайта ишлаш заводлари ўз маҳсулотларини фақат биржалар орқали сотиши мумкин. Ана шундай тартиб Ўзбекистонда босқичма-босқич қабул қилинган. Хусусан:Ҳозирда автомобилларга ёнилғи қуйиш шохобчаларида (АЁҚШ) маҳаллий нефть маҳсулотлари билан бир қаторда импорт қилинаётган автобензинларнинг ички бозорда реализацияси тобора ортиб бормоқда.Маълумот учун, Brent нефтнинг жаҳон биржаларидаги нархлари 80-81 АҚШ долларни ташкил этганда, АЁҚШ ларда 1 литр асосий ишлаб чиқариладиган Аи-80 автобензини 5 800 – 6 100 сўм чакана нархларда сотилмоқда. Юқори октанли Аи-91-95 бензинлар ўртача нархи 8 900 сўмни ташкил қилади.Энергетика вазирлиги алоҳида қайд этишига кўра, бугунги кунда бозор тамойилларига ўтиш борасида қабул қилинган чоралар ўз самарасини бермоқда. Хусусан, Ўзбекистонда автобензин тақчиллиги муаммоси ҳал этилган. Истеъмолчиларга маҳаллий бензин билан бир қаторда, Аи-91, Аи-92, Аи-95 маркали импорт қилинаётган бензинлар ҳам етарли миқдорда етказиб берилмоқда.Эслатиб ўтамиз, 2021 йилнинг январь-август ойларида Ўзбекистонга бензин импорти миқдори 3,2 баравар ошган эди. Импорт қилинаётган бензин асосан Россиядан (139 млн. литр), Туркманистондан (121 млн. литр), Қозоғистондан (16 млн. литр) ва Ироқдан (3,6 млн литр) олиб келинмоқда. Жорий йилнинг 8 ойида Республика ичида 730 минг тонна бензини ишлаб чиқарилган.\nБугунги кунда истеъмолчиларга маҳаллий бензин билан бир қаторда Аи 92-95 маркали импорт бензин ҳам етказиб берилмоқда.\nТОШКЕНТ, 6 окт – Sputnik. Ўзбекистонда бензин нархларини давлат томонидан тартибга солиш бекор қилинган, айни дамда маҳсулот нархлари нефтнинг дунё бозоридаги нархи ҳамда ишлаб чиқарувчи харажатлари асосида белгиланади, деб хабар қилмоқда Энергетика вазирлиги.\nНефтни қайта ишлаш заводлари ўз маҳсулотларини фақат биржалар орқали сотиши мумкин. Ана шундай тартиб Ўзбекистонда босқичма-босқич қабул қилинган. Хусусан:\nАи-92, Аи-93, Аи-95 ва Аи-98 маркали – 2017 йил 15 ноябрдан бошлаб;\nАи-91 маркали – 2019 йил 15 августдан бошлаб;\nАи-80 маркали – 2020 йил 1 майдан бошлаб.\n“Ўзбекнефтгаз” АЖ томонидан ишлаб чиқарилаётган автобензиннинг асосий қисми, яъни 78 % - Аи-80 бензинии. Жаҳон бозорида нефть нархи 15-20 % ошишига қарамасдан, “Ўзбекнефтгаз” АЖ Аи-80 автобензиннинг нархини бир маромда ушлаб турибди, - дейди энергетика вазирлиги.\nМаълумот учун, Brent нефтнинг жаҳон биржаларидаги нархлари 80-81 АҚШ долларни ташкил этганда, АЁҚШ ларда 1 литр асосий ишлаб чиқариладиган Аи-80 автобензини 5 800 – 6 100 сўм чакана нархларда сотилмоқда. Юқори октанли Аи-91-95 бензинлар ўртача нархи 8 900 сўмни ташкил қилади.\nЭнергетика вазирлиги алоҳида қайд этишига кўра, бугунги кунда бозор тамойилларига ўтиш борасида қабул қилинган чоралар ўз самарасини бермоқда. Хусусан, Ўзбекистонда автобензин тақчиллиги муаммоси ҳал этилган. Истеъмолчиларга маҳаллий бензин билан бир қаторда, Аи-91, Аи-92, Аи-95 маркали импорт қилинаётган бензинлар ҳам етарли миқдорда етказиб берилмоқда.\nЭслатиб ўтамиз, 2021 йилнинг январь-август ойларида Ўзбекистонга бензин импорти миқдори 3,2 баравар ошган эди. Импорт қилинаётган бензин асосан Россиядан (139 млн. литр), Туркманистондан (121 млн. литр), Қозоғистондан (16 млн. литр) ва Ироқдан (3,6 млн литр) олиб келинмоқда. Жорий йилнинг 8 ойида Республика ичида 730 минг тонна бензини ишлаб чиқарилган.


Бева аёл билан гаплашиб юрса бўладими?\nАссалому алайкум. Теварак-атрофда кўп бева аёллар бор. Одамлар улар ҳақида турли гапларни гапиради. Уларда ҳам нафс бор, дейишади. Бева аёлларни ёмон йўлдан қайтариш учун ҳимоячи сифатида гаплашиб юрса бўладими?\nАссалому алайкум, Одилхон қори ака! Саволларга бераётган жавобларингиз учун раҳмат. Аллоҳ илмингизни зиёда қилсин! Сизга хижолат билан савол йўлламоқдаман. Аллоҳ кечирсин, бир хунук одатим бор: бўлар-бўлмас гапларни жуда кўп гапираман. Шуни даволашга ёрдам берсангиз. Кўп гапиришга доир оятлар ҳамда ҳадислардан мисол келтирсангиз! Шояд Аллоҳ иродамни кучли қилиб, шу иллатдан қутулсам!


Хуршид Мирзоҳидов Ўзбекистоннинг Қирғизистондаги фавқулодда ва мухтор элчиси этиб тайинланди.\nЎзбекистон Республикасининг Қирғизистон Республикасидаги фавқулодда ва мухтор элчиси тайинланди.\nТашқи ишлар вазирлиги хабарига кўра, 2020 йил 30 май куни Ўзбекистон Республикасининг Қирғизистон Республикасидаги фавқулодда ва мухтор элчиси лавозимини эгаллаган Хуршид Мирзоҳидов Бишкек шаҳрига етиб келган.\nХуршид Мирзоҳидов 1971 йили Тошкент шаҳрида туғилган. Маълумоти олий. 1995 йилда Тошкент электротехника алоқа институтини тамомлаган. Мутахассислиги радиоалоқа, радиоэшиттириш ва телевидение муҳандиси.\nХ.Мирзоҳидов 2017 йил бошида ЎзМТРК раиси этиб тайинланганди. Мирзоҳидов бу лавозимда ярим йил, 2017 йил августига қадар фаолият юритди. 2017 йил октябрь ойида Автомобиль йўллари давлат қўмитаси раисининг автомобиль йўллари бўйларидаги кўкаламзорлаштириш ва ободонлаштириш масалалари бўйича ўринбосари - «Ўзйўлкўкаламзорлаштириш» унитар корхонаси директори этиб тайинланди.


hidoyat.uz – “Мовароуннаҳр” нашриётининг сайти - ЗАЛОЛАТ БОТҚОҒИ\nГиёҳвандлик, ичкиликбозлик каби иллатларга ружу қўйиш, уларга буткул боғланиб қолиш кишини тубанлик жарига қулатади. Наркотик моддаларга боғлиқлик уч босқичдан иборат: биринчи босқичда, киши ўзини ушлаб қолиши, бу ишдан юз ўгириб кетиши мумкин. Аммо кўпинча “хоҳлайман – хоҳламайман” деган иккиланиш орасидан “хоҳлайман”ни танлайди. Баъзан бунинг ёмонлигини, зарарлигини билади, лекин ёлғончи бир ички куч: “хоҳлаган вақтингда ундан қутулишинг мумкин”, деб уни ишонтиради. Ана шундан кейин иккинчи босқичга ўтади ва фақат гиёҳванд моддалар истеъмол қилишни хоҳлайди. Учинчи босқичда бутунлай ушбу моддаларга боғланиб қолади. Энди бундан осонликча қутула олмаслиги аниқ бўлади.\nУшбу моддаларни истеъмол қилувчи шахс, ўзини ҳалокатга ташлаб, кундан-кун залолат ботқоғига ботиб бораверади. Бу заҳар унга жуда секинлик билан таъсир қилади. Табиийки, охири ўлим билан якун топади. Ислом таълимотида, ўзини ўлдириш, ҳалок қилиш оғир гуноҳдир. Нисо сурасининг 29-оятида: «...Шунингдек, ўзларингизни ўлдирмангиз! Албатта, Аллоҳ сизларга раҳм-шафқатлидир», дейилади.\nШубҳасиз, ҳалокатга олиб борувчи барча маст қилувчи моддалар, лаънати шайтоннинг ишларидандир. Аллоҳ таоло бундай дейди:\n«Эй имон келтирганлар! Албатта, май (маст қилувчи ичимликлар), қимор, бут-санамлар ва (фол очиладиган) чўплар шайтоннинг ишидан иборат ифлосликлардирки, ундан четланингиз! Шояд (шунда) нажот топсангиз. Шайтон май билан қимор (ёрдами)да ўрталарингизга адоват ва нафрат солишни ва сизларни Аллоҳнинг зикри ҳамда намоздан қайтаришни хоҳлайди. Бас, энди, сизлар (май ичишдан) тийилувчимисиз?» (Моида, 90–91).\nОяти каримада ҳалокатга етакловчи иллатлар шайтоннинг ишларидан деб огоҳлантирилмоқда. Шайтоннинг мақсади эса бандани Аллоҳ таолодан узоқлаштириш, Унинг зикри ва ибодатидан чалғитиш экани уқтирилмоқда. Бу йўл орқали жамиятда нифоқ, ихтилоф, уруш ва нафрат туғдириш экани очиқ айтилмоқда.\nГиёҳванд моддалар ва ичимликнинг зарари кенг қамровли бўлиб, жумладан, инсон соғлиғига зиёни, вақтни исроф қилиш, мол-дунёни совуриш, хусусан, оилаларнинг бузилиб кетиши, ногирон фарзандларнинг туғилиши, қариндошлик ришталарининг узилиши, одамлар ва жамият билан мулоқотнинг заволга учраши, ҳаётидан барака ва файзнинг кетиши ҳам шулар жумласидандир. Бу иллатларга мубтало бўлганларнинг бошига ёғиладиган муаммолар қор кўчкиси каби кўпайгандан кўпаядики, асло камаймайди. Бундай одамга: “Ўзингни босиб ол”, “ҳаддингни бил”, деб инсофга чақириш таъсир қилмай қўяди.\nГиёҳванд моддалар киши ақлини, хаёлини чулғаб олиб, яна ва яна истеъмол қилишга ундайверади. Хумор тутганда инсон ақлга эмас, нафс хоҳишига муте бўлади. Натижада, ўша инсон ҳаётида, қолаверса, жамиятда кўнгилсиз ҳолатлар кўпаяди.\nИслом дини ҳаммага соғлом турмуш тарзини тарғиб қилади. Чунки инсон тетик, эс-ҳуши жойида, ақлу заковати ва фаҳму фаросати расо бўлсагина тоат-ибодатга, эзгу ишларга интилади.\nДемак, ҳаёт инсонга, нафснинг кайфу сафоси ёки ўзи ва ўзгаларга зарар етказиш учун эмас, балки Аллоҳ таолога ибодат қилиш ва яхши ишларга бел боғлаш учун берилган экан. Зеро, Яратганни таниб, Унга ибодат қилувчи банда, фақат ва фақат эзгу амаллар билан машғул бўлади. Яқинларининг дунё-охиратини обод қилишга қайғуради ва ҳар бир ишида Аллоҳнинг розилигини топишга ҳаракат қилади.\nХулоса ўрнида Жалолиддин Румийнинг қуйидаги пурмаъно сўзларини келтириб ўтиш ўринлидир: “Тириклик – бандалик қилиш учун берилган, бандаликсиз тириклик, шармандаликдир”. Шундай экан, тирикликнинг моҳиятини англаб, умрни беҳуда ишлар ва вақтинчалик кайфу сафога эмас, яхши ишларга сарфлайлик, зотан умр фақат эзгуликка йўғрилсагина, мазмунли бўлади.\nТошкентдаги “Яккасарой” жоме


Туризм вазирлиги: меҳмонхоналар сертификатлаштириш талабларига жавоб бермаяпти - Bugun.uz\nТуризм вазирлиги: меҳмонхоналар сертификатлаштириш талабларига жавоб бермаяпти\n12:16 | 15-01-2022\nЎзбекистонда 2022 йилнинг 3 январидан бошлаб меҳмонхона ва ўхшаш жойлаштириш воситалари учун ўрнатилган янги тартиблар амал қила бошлайди. Унга кўра, жойлаштириш хизматини кўрсатадиган объектларда электрон дастур билан интеграциялашган электрон калитли (пластик магнит карта) электрон қулфлар ва «Хавфсиз туризм», «Хавфсиз шаҳар» тизимлари, видеокузатув тизимларини жорий этиш талаби қўйилган эди.\n«Bugun.uz» мухбирининг хабар беришича, ушбу талаблар амалиётга татбиқ қилингандан сўнг кўплаб меҳмонхоналар янги сертификатлаштириш талабларига жавоб бера олмаётгани аниқланди.\nТуризм ва спорт вазирлиги матбуот хизматининг маълум қилишича, 2022 йилнинг дастлабки ҳафтасида 7 та меҳмонхона хизматини кўрсатувчи объектларда сертификатлаштириш аудитлари ўтказилган. Аудит натижаларига кўра, 6 та меҳмонхона объектларига сертификатлаштириш бўйича рад жавоби берилган.\nАввалроқ ЎзДСт 3220:2017 «Туризм хизматлари. Жойлаштириш воситалари. Умумий талаблар» ҳамда ЎзДСт 3296:2018 «Туризм хизматлари. Меҳмонхоналар ва ўхшаш жойлаштириш воситалари. Таснифлаш тизими» давлат стандартларига қатор ўзгартишлар киритилган эди. Хусусан, «Ногиронлиги бўлган шахсларнинг ҳуқуқлари тўғрисида»ги қонуннинг 25-моддасига мувофиқ, меҳмонхона ва ўхшаш жойлаштириш воситаларида ногиронлар учун шароитлар бўлган камида битта номернинг мавжуд бўлиши ҳамда номерни жиҳозлаш бўйича талаблар киритилган.\nУндан ташқари, меҳмонхоналарда мижозларга қўшимча қулайлик яратиш ҳамда қўшимча пул тушумини ошириш мақсадида уч ва ундан юқори тоифали меҳмонхоналарда миллий ҳунармандчилик маҳсулотлари сотиладиган дўконлар ва савдо шохобчаларини ташкил қилиш талаби ҳам жорий этилган.\nШунингдек, давлат стандартларидаги ўзгартиришларга мувофиқ, даволаш муассасаларига қўйилган талаблар енгиллаштирилган. Эндиликда клиникалар учун ҳудуд атрофи ўралиши ва қўриқланиши, юкларни сақлаш учун хона мавжуд бўлиши, вақтинчалик фойдаланиш учун инвентарлар тақдим қилиш талаблари қўйилмайди.\nТуризм ва спорт вазирлиги ўз хабарида юқоридаги ўзгартиришларни инобатга олиб, тадбиркорлик субъектларига ўз хизматларини жойлаштириш воситаларининг давлат стандартлари талабларига мос равишда мувофиқлаштириши лозимлигини эслатиб ўтган.\nМаълумот учун, ушбу давлат стандартларидаги ўзгартиришлар 2021 йилнинг июнь ва июль ойларида киритилган эди.


Сирдарё вилояти ҳокимлигида Ўзбекистон Республикаси фуқаролигига қабул қилинган 22 кишига фуқаролик паспорти тантанали равишда топширилди.\nТадбирда мамлакатимизда фуқароларнинг ҳуқуқ ва эркинликлари қонун билан кафолатлаб қўйилгани, Ўзбекистон Республикаси фуқаролик паспортининг эгаси давлат муҳофазасида экани таъкидланди.\nСардоба туманидаги Пахтаобод шаҳарчасида яшовчи Алексей Валериевич Тихонов мустақил давлатимиз фуқаролигини олишни 24 йил орзиқиб кутганини, бугун унинг орзуси рўёбга чиққанини қувонч билан маълум қилди. Оқолтин туманилик, 1992 йилда -Тожикистон Республикасида туғилган Элёр Бобоев эса паспортини, аввало, ўзи ҳавас қилиб келган тенгдошларига кўрсатишини ҳамда энди “Ўзбекистон — жонажон Ватаним!” деган сўзларни янада чексиз фахру ифтихор билан изҳор этиш имкониятига эга бўлганлигини билдирди.\n— Ҳаётимда қувончли кунлар кўп бўлган, — дейди Ширин шаҳар тиббиёт бирлашмасининг ходимлар бўлими мутахассиси Минавар Ашурова. — Лекин, рости, уларнинг барчасини йиққанда ҳам бугунги шодлигимга тенг келолмайди. Негаки, энди биз, яъни турмуш ўртоғим Нуриддин Ашуров ҳамда қизим Нозимахон, оиламиздан уч киши Ўзбекистон Республикаси фуқаролигига қабул қилиндик. Қирғизистон -Республикасидан кўчиб келган дастлабки кунларданоқ Ўзбекистонга меҳр қўйдик. Шу ерда туп отиб, палак ёздик. Икки нафар фарзандимиз замонавий шароитларда таълим олиб, айни пайтда улар давлат гранти асосида олий ўқув юртларида ўқишмоқда. Оиламиз аъзоларининг мақсади битта: шу азиз ва муқаддас Ватан фуқароси, деган номга муносиб бўлиш, унинг равнақига ҳисса қўшиш учун сидқидилдан меҳнат қилиш!\n— Ушбу паспорт мен учун жуда қадрли, — дейди Гулистон шаҳридаги 2-болалар мусиқа ва санъат мактаби ўқитувчиси Фарҳоджон Суюндиев. — У менга битмас-туганмас куч-қувват беради, юртимиз келажаги учун масъул ҳамда дахлдор эканлигимни эслатиб туради. Билдирилган юксак ишончга муносиб бўлиш учун бор куч ва салоҳиятимни ишга соламан.\nМаросимда ана шундай самимий дил сўзлари бот-бот янгради.\nМазкур рукндаги бошқа мақолалар: « Эзгулик сари йўл\tНоодатий меҳмонхона »